Боғ ва токзорларда декабрь ойида бажариладиган агротехник тадбирлар бўйича тавсиялар | АгроОлам.Uz\nДомой Боғбончилик Боғ ва токзорларда декабрь ойида бажариладиган агротехник тадбирлар бўйича тавсиялар\nБоғ ва токзорларда декабрь ойида бажариладиган агротехник тадбирлар бўйича тавсиялар\nРеспубликамизда ҳамма вилоят ва туманларида жойлашган боғларда боғ қатор оралари 25-30 см чуқурликда хайдалади. Хайдашдан олдин гектарига 5-10 тонна махаллий ўғит солинади. Янги боғ ва токзорлар барпо этиш мақсадида ажратилган ерларга 30-40 тонна махаллий ўғит ҳамда 300-400 кг фосфор ва калийли ўғитлар ҳам солиниши зарур.\nАгарда боғ ва токзорларга ажратилган ерлар шўрланган бўлса, декабрь ойларида гектарига 10-12 минг куб сув сарфланиб яхшилаб ювилади. Қишки суғориш яъни “яхоб” сувибериш декабрда бир гектарига 1500-2000 куб метр сув сарфлаб, 4-5 кун давомида суғорилади. Шўрланган ерлар атрофидаги коллектор ва зовурлар тозаланади. Об-ҳаво иссиқ кунлари жанубий минтақаларимизда катта ёшдаги мевали дарахтларга шакл бериб буташ ишларини бошласа ҳам бўлади. Биринчи галда катта ёшдаги олма, нок, беҳи уруғли мевали дарахтлар буталади ва синган қуриган шохларни кесиш тавсия этилади.Ўзбекистонда мева дарахтларининг кузда ҳазонрезгиликдан бошланиб, эрта баҳорда танасида шира ҳаракати бошлангунча давом эттирилади. 10-120С совуқда дарахт шох-шаббасини буташ тавсия қилинмайди. Данакли меваларни гилос, ўрик, шафтоли, олманинг Ренет Симиренко навини баҳорга яқин февралнинг иккинчи ярми ва март ойида кесган маъқул. Боғ ва токзорларда профилактика учун мевали дарахтлар барг тўкмасдан олдин 1%ли мис купороси ва барг тўкилгандан кейин 3-4%ли қилиб сепиш тавсия этилади. Ёнгоқ мевали дарахтларга 2%ли қилиб мис купороси сепиш тавсия этилади. Тажрибадан келиб чиққан ҳолда шуни тавсия этаманки, куз ойининг охири ва декабрь ойининг бошларида уруғли мевалардан олма, беҳи, данакли мевалардан олхўри, ўрик мевали кўчатларни экиш тавсия этилади.\nҲаво очиқ ва илиқ кунларда боғларни зараркунанда ва касалликлар заҳираларига қарши ишловлар ноябрь ойи учун кўрсатилган тавсиялар асосида бажарилади.\nБоғларни дорилашда охирги йиллари кенг тарқалган монилиоз, кластероспориоз, парша, дарахт таналарини шикастлайдиган рак касалликларига жиддий эътибор берилади. Бунда бордо суюқлигининг 3-4% ли суспензия ҳолида дарахтларни жиққа хўл бўлиш шарти билан пуркалади.\nБордо суюқлигининг ўрнига юқорида таъкидлаб ўтгандек мис купоросини 1%ли ёки темир купоросини 3% ли қилиб сепса ҳам бўлади. Маълумки касаллик юқумлари тўкилган баргларда сақланади. Шунинг учун барча боғларда дарахт атрофидаги тупроқ ағдарилиб чопилади ва шу йўл билан тўкилган барглар йўқотилади.\nТокзорларда. Қишнинг илиқ кунларида жанубий минтақаларда токзорларда токларни кесиш ва шакл бериш ишлари давом эттирилади. Токзорларда шароитга қараб симбағазлар таъмирланади.\nТокзорларга қатор ораларига 10-15 тонна махаллий гўнг солиб, 25-30 см чуқурликда хайдалади.\nМева ва узумнинг кечки навларини сақлаш. Узоқ муддатга сақлашга қўйилган мева ва узумлар ҳар куни кўздан кечирилади, ҳарорат нисбий намлик назорат остида бўлади (ҳаво ҳарорати 00 +50С, нисбий намлик 85-90%).\nАгарда ҳаво намлиги пасайиб кетган бўлса, хоналарга сув сепилади, кечасига деразалар очилиб ҳароратни пасайтиришга ҳаракат қилинади. Энг асосийси омборхоналар ҳар хафта олтингугурт ёқиб тутатиб (дудланиб) турилади. Қоқилар ва майизлар сақланаётган хоналар албатта юқорида тавсия этилгандек ҳар 6-7 кунда олтингугурт билан дудланиб турилади. Муаллиф: Agromart консультанти А.Б.Гулямов\nМанба : Agromart.uz


АҚШ Қирғизистон жанубида ҳарбий база қуриш режаси борлигини рад этди - BBC O'zbek\nАҚШ Қирғизистон жанубида ҳарбий база қуриш режаси борлигини рад этди\nImage caption Бишкек яқинидаги "Манас" ҳаво базаси Афғонистондаги амалиётлар учун муҳим саналади\nҚўшма Штатларнинг Бишкекдаги элчиси Татяна Гфеллерга кўра, Вашингтон Ўшда ҳарбий база эмас, балки ўқув маркази очмоқчи.\nБу ҳақда АҚШ дипломати Бишкекда ўтган матбуот анжуманида маълум қилган.\nУнинг сўзларига кўра, Ўтинбоева ҳукумати билан олиб борилаётган музокараларда сўз иккинчи ҳарбий база эмас, балки Қирғизистоннинг аксилгиёҳванд ва аксилтерор бўлинмалари учун ўқув марказини очиш ҳақида бормоқда.\nЎтган ҳафта "Вашингтон Пост" рўзномаси АҚШдаги ҳарбий манбаъларга таяниб, Пентагон Бишкек яқинидаги "Манас" ҳаво базасига қўшимча Қирғизистон жанубида иккинчи ҳарбий база очиш юзасидан музокаралар олиб бораётгани ҳақида ёзган эди.\nҚирғиз расмийлари ушбу хабарларни рад этганлар.\nВашингтон собиқ президент Бакиев билан Ўшда аксилтеррор ўқув маркази очиш борасида келишган, аммо Қирғизистондаги ҳокимият ўзгаришидан сўнг, бу борадаги музокараларнинг тўхтаб қолгани айтилганди.\nБакиев 2008 йилда Америка ҳарбий базасини ёпишга буйруқ берган, аммо музокаралардан сўнг базанинг мақоми "транзит-марказ" дея ўзгартирилганди.\nАҚШ базасини ёпиш қарори Россиянинг Қирғизистонга кўп миллиард долларлик кредит ажратиш қарори билан бир вақтда қабул қилинган.\nАммо пировардида Бакиев нафақат Америка базасини ёпмаган, балки америкаликлар билан Қирғизистон жанубида ўқув-машғулот маркази очиш борасида ҳам келишган.\nРоссия ва ғарб матбуоти Бакиевнинг ҳокимиятдан ағдарилиши АҚШ базасининг тақдири билан тўғридан-тўғри боғлиқлигини тахмин қилган.\nҚўшма Штатлар Қирғизистондаги янги ҳокимият билан Афғонистондаги амалиётлар учун муҳим бўлган ҳарбий база фаолиятининг давомийлигини таъминлаш юзасидан тез тил топишган.\nБу борадаги музокаралар билан бир вақтда Вашингтон Қирғизистоннинг сиёсий ва кейинроқ этник зўравонликлардан вайрон бўлган инфратузилмаси учун кўп миллион долларлик ёрдам ажратган.\nАммо АҚШ Конгрессида Қирғизистондаги ҳарбий база фаолияти, хусусан, собиқ президент Бакиев оиласи назорат қилган ёнилғи шартномалари билан боғлиқ коррупцияга доир айбловлар янграган.\nҚирғизистоннинг жорий раҳбари Роза Ўтинбоева мухолифатда экан, АҚШни ҳарбий база сабаб, Қирғизистондаги инсон ҳуқуқлари ва демократиянинг аҳволига кўз юмишда айблаган.


05 июл 2020, Тошкент вақти: 08:18\nҚайноқ сув ичиб қўйиб вафот этган Никита Шевченконинг ота-онаси унинг ўлимида шифокорларни айблаяпти\nЧирчиқ шаҳрида яшайдиган 25 яшар Анастасия Шевченконинг Озодликка айтишича, 6 январь куни ўғли Никита бехосдан қайноқ чойни ичиб юборган:\n- Ўша куни бобомизни дафн қилган эдик. Поминка қилдик, меҳмонлар кетишди. Ошхонада қайноқ сувли шиша чойнакка чой дамлаб, столнинг устига олиб қўйдимда, ўзим холодильникни очдим. Бир пайт Никитанинг чинқираган овози эшитилди. Қараб нима бўлганини тушунмасдим. У эса чойнакни кўрсатарди. Менимча у стол устига чиқиб, ўшани жўмрагидан ичиб юборган. Паника бўп кетди. Бироздан сўнг Никита қусишни бошлади,- дейди она.\nАнастасиянинг айтишича, кейин улар Никитани зудлик билан Чирчиқ шаҳар болалар касалхонасига олиб боришган:\n- Навбатчи дўхтур бизни хирургия бўлимига юборди. У ерда боламни Ғулом Суюнович деган бир врач кўрди. Бола оғир нафас оларди, Мен нега унинг кўнгли айнияпти, қусяпти, деб сўрадим. Доктор, “бу табиий, у биринчи даражали куйиш олган”, деди. Мен докторга, “бирор муолажа қилинг, томоғига оғриққа қарши бирор нарса сепинг”, дедим, у “йўқ, ҳеч нарса керак эмас, уйга олиб бориб муздай кефир ичгизинг, яхши бўлиб кетади”, деди. Мен “ахир унинг томоғи куйган, қандай совуқ нарса ичгизаман, у ичолмаяпти ҳам, еёлмайди ҳам” десам ҳам, доктор, “қўрқинчли нарса эмас, дедида, у бизни яна навбатчи врачга жўнатди”, дейди Анастасия.\nОнанинг айтишича, навбатчи врач ҳам боланинг қорнини кўриб, қусишга қарши дори ёзиб берган:\n- Улар ҳатто биринчи ёрдам ҳам кўрсатишмади. Биз нима қилайлик энди”, десам навбатчи, “врач уйга олиб кетаверинглар деган бўлса, шундай қилинглар”, деди. Биз уйга қайтдик. Йўлда кефир сотиб олдик. Уйга келиб, жойига ётқизиб, бир- икки қошиқ кефир ичтирмоқчи эдимки, у ҳушидан кетди. Яна ҳушсиз боламни олиб, касалхонага чопдик, дейди Анастасия.\nУнинг айтишича, улар Чирчиқдаги Шошилинч тиббий ёрдам касалхонасига боришганда шифокорлар Никитанинг аллақачон жони узилганини айтишган.\nАнастасия Шевченконинг айтишича, бола вафот қилганидан сўнг, Чирчиқ шаҳар прокуратураси терговчилари касалхонага келиб, улардан кўрсатма олган:\n- Ўша куни прокуратурадан одамлар келди, мен ўзимда йўқ эдим. Никитанинг яна бир бобоси билан гаплашди. Болани экспертиза қилишди. Айтишларича, экспертизанинг якуний хулосаси, бир ойдан кейин чиқар экан. Ўшандан буён биз билан ҳеч ким гаплашгани йўқ, деди Анастасия Шевченко.\nАйни пайтда Никита Шевченконининг ота-онаси айблаётган врач Ғулом Сапаров Озодлик билан суҳбатда ўзига қўйилаётган айбловларни бутунлай инкор қилди:\n- Бизнинг бўлимга нотўғри келишганда, улар. Бизнинг бўлимда ётмайди унақалар, экстренний бўлимда ётади. Уларни адашиб менга юборишган. Мен уни кўрдим, биринчи даражали куйиш, шошилинч бўлимга боринглар дедим. Больницага келган касални уйига жўнатишга мени ҳаққим йўқ, дейди Ғулом Сапаров.\nОзодлик, Ғулом Сапаровнинг бу айтганларидан сўнг Анастасия Шевченко билан қайта боғланганида, у врачни ёлғончиликда айблади:\n- Йўқ, у ёлғон гапирмасин. Агар бизга ётинглар деса, биз ётмаймизми. Кефир ичса яхши бўлиб кетади ҳам демаганми? Наҳот, биз боламизни ўлай деб турган ҳолатда яна қайтариб олиб кетсак? Бизни, яхши бўлиб кетади, деб тинчитди-да. Катта тажрибали дўхтир, деб биз ҳам ишонибмиз-да унга. Агар биз болани ётқизишни рад қилсак, қоида бўйича биз тилхат ёзиб беришимиз керак эди. Сўрангчи, биз ёздикмикин шунақа деб. Бу дўхтурларнинг касаллар аҳволига лоқайдлигидан бошқа нарса эмас, деди Анастасия Шевченко.\nОзодлик кун бўйи Чирчиқ шаҳар прокуратурасига қўнғироқ қилиб, бу иш юзасидан маълумот олишга уринди. Лекин, прокуратура телефони жавоб бермади.\nНикитанинг ўлими бўйича прокуратура томонидан иш очилган ёки очилмагани ҳақида Озодликда ҳозирча маълумот йўқ.\nЎзбекистонда содир бўладиган айрим ўлим ҳолатларида шифокорларнинг масъулиятсизлиги ва лоқайдлиги сабаб қилиб келтирилади.\nЎтган йилнинг апрель ойида ўзбекистонлик она янги туғилган чақалоғининг ўлимида туғруқхона шифокорларини айблаган эди. 24 ёшли Гўзал Нинаралиева Озодлик билан суҳбатда Тошкентдаги 7-сонли туғруқхона врачларининг масъулиятсизлиги оқибатида фарзанди нобуд бўлганини иддао қилган эди.\nОзодлик Жиззах вилоятида туғуруқдан кейин назоратсиз қолган аёл ўлими учун на бир ташкилот ва на бир шахс жавобгарликка тортилмагани ҳақида ҳам 2017 йилнинг 19 июнида ёзган эди.


Тожикистон Ўзбекистонни Душанбедаги портлашда айблади\nТожикистон Олий суди раиси Нусратилло Абдуллоев Ўзбекистон махсус хизматларини 2007 йилнинг июнь ойида Душанбеда юз берган портлашни уюштирганликда айблади.\nСуд раисининг айташича, ҳодисадан бир ой ўтиб портлашнинг бевосита ижрочиси душанбелик Комилжон Эшонқулов қўлга олинган.\n“Тергов давомида Эшонқулов Ўзбекистоннинг Денов шаҳрида Саид исмли Ўзбекистон махсус хизмати ходими билан учрашгани ва ундан вазиятни издан чиқариш учун Душанбе ҳудудида бир қатор портлашлар уюштириш тўғрисида топшириқ олгани аниқланди”,- деди Олий суд раиси.\n2007 йилда Тожикистон Олий суди биноси олдида содир этилган портлашда ҳеч кимга зарар етмаган эди. Душанбе шаҳри суди 2008 йил 10 июль куни К.Эшонқуловни 22 йилга озодликдан маҳрум этганди.


ВМнинг 31.12.2018 йилдаги 1065-сон қарорига мувофиқ, озиқ-овқат маҳсулотларини (рўйхат бўйича), шу жумладан нон-булка маҳсулотларини реализация қилиш оборотлари ҚҚСдан озод этилган. Яқинда ушбу рўйхатга сут ҳам қўшилди. Бироқ нон-булка маҳсулотлари ва сутга қуйидаги мазмундаги ҳавола берилган: «Ишлаб чиқариш ва реализация қилишда».\nНон-булка маҳсулотлари ва сутни реализация қилиш бўйича ҳар қандай оборотлар ҚҚСдан озод этиладими ёки бу фақат ушбу маҳсулотларни ишлаб чиқарувчи корхоналарга тааллуқлими?\n– Нон-булка маҳсулотлари ва сут ишлаб чиқарувчиларнинг ҳам, савдо (умумий овқатланиш) корхоналарининг ҳам реализация қилиш оборотлари ҚҚСдан озод этилади.\nЎзбекистон Республикасида ишлаб чиқариладиган реализация қилиш оборотлари қўшилган қиймат солиғидан озод этиладиган озиқ-овқат маҳсулотлари рўйхати (ВМнинг 31.12.2018 йилдаги 1065-сон қарори билан тасдиқланган) Солиқ кодексининг 208-моддаси 28-бандига мувофиқ белгиланган.\nЎзи етиштирган қишлоқ хўжалиги маҳсулоти ва Вазирлар Маҳкамаси томонидан белгиланадиган рўйхат бўйича Ўзбекистон Республикасида ишлаб чиқариладиган озиқ-овқат маҳсулотларини реализация қилиш оборотлари ҚҚСдан озод этилади.\nРўйхатда кўрсатилган маҳсулотлар оборотини амалга оширадиган солиқ тўловчилар имтиёзни қўллашлари мумкин. Ўзбекистон Республикасида ишлаб чиқариладиган озиқ-овқат маҳсулотлари улгуржи ва чакана сотилганда у ҚҚСдан озод қилиниши назарда тутилган.\nЎзбекистонда ишлаб чиқариладиган нон-булка маҳсулотлари ва сут учун ҚҚСдан озод қилиш бўйича имтиёз улгуржи ва чакана реализация қилиш чоғида ҳам, ишлаб чиқариш чоғида ҳам қўлланилади.\nЎзбекистон Республикасида ишлаб чиқарилган нон-булка маҳсулотлари ва сутни реализация қиладиган корхоналар, уларнинг ишлаб чиқарувчиси бўлмай туриб, ҚҚС бўйича имтиёзни қўллашлари мумкин.


Андижонда Дамасдан паспортлар ва махфий ҳужжатлар ўғирланди\n27 январ 2021, Тошкент вақти: 00:41\nАндижон вилоятининг Балиқчи туманида ички ишлар бошқармасига қарашли автомобилдан биометрик паспортлар ва бир қанча махфий ҳужжатлар ўғирланган. Озодликнинг бир биридан мустақил икки манбасининг хабар беришича, Балиқчи туманидаги барча ички ишлар ходимлари, шунингдек, Тошкентдан келган изқуварлар йўқотилган ҳужжатларни қидиришга сафарбар этилган.\nБалиқчи тумани ҳокимлигида ишлайдиган Озодлик манбасининг милиционер танишининг гапига таяниб айтишича, 5-ноябрь куни тушдан кейин туман ички ишлар бўлими олдида турган Дамас автомобилидан жуда кўп биометрик паспорт ва махфий ҳужжатлар ўғирланган:\n“Милиция ходимининг айтишича, воқеа шанба куни соат тўртларда содир бўлган. Номаълум шахс Балиқчи тумани ички ишлар биноси рўпарасида турган Дамас автомобилининг орқа эшик ва ойналарини очиб, бир қанча паспорт ва ИИБга тегишли махфий ҳужжатларни ўғирлаб кетган. Дамас машинасининг эгаси вилоят туманларига доимий ҳужжатларни тарқатувчи курьер вазифасини бажарувчи милиция ходими бўлган. У ички ишлар бўлимига кирган пайтда шу воқеа содир бўлган”, деди манба.\nУнинг айтишича, ўғирлик содир этилгани аниқлангач, зудлик билан бутун милиция ходимлари оёққа турғазилган:\n“Йўқолган паспортларнинг бир қисми Балиқчи тумани Чинобод шаҳарчасидан оқиб ўтадиган Андижон каналининг қирғоғидан топилган. Қолган ҳужжатларни ва ўғрини қидириш давом этяпти. Тошкентдан ҳам махсус қидирувчилар келган”, деди манба.\nМанбага кўра, милиция ходимлари ҳозир асосан икки хил тахмин асосида ўғрини қидиришмоқда:\n"Биринчиси, оддий ўғрилик. Яъни коробкада бўлган ҳужжатларни ўғри бирор қимматбаҳо нарса деб гумон қилиб, ўғирлаган бўлиши мумкин. Иккинчиси, эса биометрик паспорт олиш муаммосига дуч келган шахс шу йўл билан милиция ходимларидан қасос олмоқчи бўлган бўлиши мумкин. Ҳозир қамоқдан чиққан ва милициянинг доимий рўйхатида утрган шахслар ҳам сўроқ қилинмоқда", деди ҳокимлик мулозими.\nБалиқчи туманида истиқомат қиладиган, давлат идораларидан бирида ишлайдиган бошқа манба ҳам шундай воқеа бўлганини тасдиқлади:\n“Мана беш кундан буён ҳамма жойни мелиса босган. Айтишларича, ўғри Дамас мошинасида бўлган экан. Якшанба кунидан бошлаб йўл ҳаракати инспекторлари барча Дамасларни тўхтатиб, эгаларини сўроқ қилишни бошлади. Бир неча Дамас ҳайдовчиларини ички ишлар бўлимига олиб бориб тергов қиляпти. Шунинг учун ҳозир кўчаларда Дамас кўринмайди. Ҳайдовчилар мошиналарини ҳайдаб чиқишга қўрқишяпти. Шу сабаб, йўлкиралар ҳам қимматлаб кетди. Чунки туман аҳолиси учун Дамаслар асосий транспорт воситаси эди. Мана бугун ҳам текшириш кучли давом этяпти. “Москвич" машиналарини тўхтатиб текширшяпти. Айтишларича, ўша Дамаснинг ортида “Москвич”ни кўришган экан”, дейди манба.\nБалиқчи тумани ички ишлар бўлимининг ўзини таништирмаган мулозими Озодлик билан суҳбатда шундай воқеа бўлганини инкор қилмади, аммо бу ҳақда маълумот беришдан бош тортди:\n“Мен билмайман, вилоят ички ишлар бошқармасидан сўранг”, деди ички ишлар бўлими мулозими.\nАндижон вилояти ички ишлар бошқармасининг навбатчи инспектори эса саволимизга жавоб бермай гўшакни илиб қўйди.\nЎзбекистонда ички ишлар идоралари ҳужжатларининг йўқолиши жуда кам кузатиладиган ҳолатлардан бири саналади.


“Ўзбекнефтгаз” АЖ корпоратив бошқарувини такомиллаштириш– бутун мамлакат учун муҳим қадамдир | Uzbekistan Today\nБош саҳифа / Таҳлил / “Ўзбекнефтгаз” АЖ корпоратив бошқарувини такомилла...\nЎзини ҳурмат қиладиган ҳар қайси сармоядор, бир бир компанияга катта миқдордаги сармоя киритишни ўйлаётганда, ҳатто “Ўзбекнефтгаз” АЖ каби нуфузи баланд компания бўлса ҳам, унинг халқаро рейтинги борасида қизиқиш билдиради. Ҳозирда “Ўзбекнефтгаз” компанияси халқаро майдондаги обрўсини янада ошириш томон шаҳдам қадамлар қўймоқда.\nХўш, бунинг учун нима қилинмоқда? “Ўзбекнефтгаз” АЖ янада йирик лойиҳаларни амалга ошириш орқали ҳар бир ўзбекистонликнинг хонадонини иссиқлик ва ёруғлик билан таъминлаши учун, ҳамда мамлакатимиз саноати янада ишонч билан жаҳон бозорига чиқиши учун нималар қилинмоқда? “Ўзбекнефтгаз” АЖ ишининг юқори баҳо олиши орқали ҳақиқатга яқинлашиш ортидан шулар турибди.\nЎша халқаро рейтинглар учун ким масъул эканлигидан бошласак.\nMoody’s, Standard and Poor’s ва Fitch Ratings халқаро миқёсда фаолият юритадиган ва тан олинган ваколатли агентликларнинг энг йириклари ҳисобланади. Бутун дунё улар томонидан белгиланган халқаро копроратив рейтингга тўла ишонади. Мазкур компаниялар томонидан баҳоланиш “Ўзбекнефтгаз” АЖнинг хорижий шериклар билан ҳамкорликнинг янада кенгайишига замин яратади, ҳамда жаҳон молия бозорларида кредит маблағларини жалб қилиш ва турли хил хорижий сармоя манбаларини таъминлаш, яъни уларни диферсификация қилиш имконини беради. Буларнинг барчаси сармоялар учун сармоя эмас, балки мамлакатнинг фаровонлиги ва иқтисодий барқарорлигидир. Иқтисодиётнинг нефть-газ саноати тараққиётига боғлиқлигини тушунтириш мантиқсиз кўринади –замонавий инсон учун бу аён.\nБу каби жиддий баҳолаш ўз-ўзидан пайдо бўлмайди, унга эришиш учун обрўли рейтинг агентликлари билан шартнома тузиш етарли эмас. Авваламбор, нефть ва газ саноати бир қатор жиддий қадамлар ташлаши ва буни халқаро хизмат кўрсатувчи компанияларни жалб қилиш орқали амалга ошириши зарур. Ва қувонарлиси, бу қадамлар қўйилмоқда. Бу масалага батафсилроқ тўхталсак.\nБу “Ўзбекнефтгаз” АЖнинг жамланган молиявий ҳисоботини Халқаро молиявий ҳисобот стандартларига (ХМҲС) мувофиқ тайёрлаш, шунингдек, ХМҲС мақсадлари учун асосий воситалар ва сармояларнинг адолатли қийматини аниқлашдир. Бу халқаро даражада эътироф этилган мустақил муҳандислик маслаҳатчиларини жалб қилган ҳолда нефть ва газ заҳиралари аудитини ўтказишдир.\nЯъни, бугунги кунда Ўзбекистон нефть ва газ соҳасида нималар борлиги, жумладан, углеводород захиралари, “Ўзбекнефтгаз” АЖнинг асосий маблағлари ва ривожланиши учун қандай эҳтиёжлар борлигини аниқлаш жуда зарур. Буларнинг барчаси халқаро стандартларга асосланган ҳолда амалга ошириши зарур, шундагина сармоядорлар билан бир тилда муомала қилиш имкони туғилади.\nБуларнинг барчасига эга бўлгандан сўнг, баҳо тўплашга киришса бўлади. Айнан шу рейтингларда нуфузли агентликлар “Ўзбекнефтгаз” Ажнинг жорий молиявий ҳолати тўғрисида ўз фикларини билдирадилар ва кейинги 12-18 ой давомида компаниянинг кредиторлар олдидаги мажбуриятларини нақадар бажаришга қодирлиги бўйича прогноз қиладилар.\nНуфузли агентликлар компаниянинг молиявий аҳволини доимий равишда кузатиб борадилар ва раҳбарият билан йилида камида бир маротаба интервью шаклида рейтинг учрашувларни ўтказадилар. Бошқача айтганда, компания доимо замон билан ҳамнафас бўлиши зарур. Замонавий молия дунёсида жиддий сармоявий масалалар айнан шундай ҳал этилади.\nЖиддий халқаро рейтингларга етаклайдиган қадамлар кўрсатилган ва тушунарли. Амалда улар қандай рўёбга чиқарилади? Батафсил тўхталсак.\nЮқоридаги қадамлар “Ўзбекнефтгаз” АЖ фаолиятида янги ҳодиса бўлиб, улар компания фаолиятини ташкил этиш ёндашувларида ўзгаришларнинг бир қисмидир, компаниянинг ўзини оқлаган ва халқаро миқёсда эътироф этилган усулларга яқинлашувидир. Бу қадамлар “Ўзбекнефтгаз” Ажнинг мамлакатимиз раҳбари даражасида узоқни ўйлаб қилинган ва меъёрий ҳужжатларда ўз аксини топган корпоратив ўзгариш босқичларига айланмоқда.\nБунда “Ўзбекнефтгаз” АЖга Осиё Тараққиёт Банки ёрдам қўлини чўзди. Мазкур банк кўмагида жорий йилнинг сентябрь ойидан 2019 йилнинг сентябрь ойига қадар компанияга корпоратив ўзгаришларни амалга тадбиқ этиш учун техник ёрдам кўрсатиш бўйича лойиҳа амалга оширилмоқда.\n“Ўзбекнефтгаз” АЖнинг корпоратив бошқарувини халқаро стандартларга мувофиқ таъминлаш учун лойиҳа қатор йўналишлар бўйича ишлайди, улар орасида, корпоратив бошқарув, молиявий моделлаштириш ва башоратлаш, халқаро стандартларга мувофиқ молиявий ҳисобот тизимини жорий этиш, риск-менеджмент.\nҲозирда, “Ўзбекнефтгаз” АЖ мутахассислари ва ОТБ маслаҳатчиларидан ташкил топган қўшма ишчи гуруҳ ушбу йўналишларда мавжуд вазиятни таҳлил қилишни бошлаган бўлиб, ундан сўнг тегишли тавсиялар ишлар чиқилади.\nАлбатта, вақт кутмайди ва ушбу йўналишларнинг ҳар бири тажрибали халқаро ҳамкорлар ёрдами билан янада самарали амалга оширилади.\nШундай қилиб, сўнгги уч йил мобайнида “Ўзбекнефтгаз” АЖнинг жамланган молиявий ҳисоботи аудитига Ernst & Young (EY) халқаро аудит компанияси жалб қилинган. Британиянинг ушбу аудиторлик ва консалтинг компанияси дунёдаги энг йирик компаниялардан бири бўлиб, аудиторлик компанияларининг “катта тўртлиги”га киради.\nЮқорида айтиб ўтилганидек, бундай нуфузли аудит халқаро кредит рейтингини олиш бўйича ишларни бошлашга ёрдам беради.\nШуни ҳам таъкидлаш жоиз, ҳамкорлик доирасида Ernst & Young компанияси “Фарғона НҚИЗ” МЧЖ, “Фарғона нефтбаза” МЧЖ ва “Андижон нефтбаза” МЧЖ бўйича фаолият самарадорлигини ошириш ва ҳаражатларни қисқартириш бўйича лойиҳа билан шуғулланаётган бўлиб, олинган натижалар “Ўзнефтмаҳсулот” АЖ таркибига кирувчи барча компанияларда қўлланилиши режалаштирилган.\nЛойиҳанинг қўшма ишчи гуруҳи 70дан ортиқ ташаббусларни ишлаб чиқди, уларнинг муваффақиятли амалга оширилиши 102,6 миллиард сўм даромад олиб келади. Бу эса, масалан, 2017 йил учун оптималлаштирилган жами харажатнинг 36 фоизи демакдир.\nУшбу ташаббуслар оптималлаштиришнинг беш асосий йўналиши бўйича амалга оширилмоқда: ишлаб чиқариш жараёни, техник хизмат ва таъмирлаш, ходимлар, транспорт ва таъминот.\n“Ўзбекнефтгаз” АЖ ва Ernst & Young компанияси қўшма лойиҳасининг уч йил давр ичидаги иқтисодий самараси 232 миллиард сўмдан ошади, ташаббуслар учун умумий харажатлар эса 2,02 миллиард сўмни ташкил этади.\nВа бу фақат харажатларни оптималлаштириш лойиҳасининг режалаштирилган самараси. Корпоратив бошқарув жараёнини такомиллаштиришнинг яна бир муҳим йўналиши – режалаштирилган лойиҳаларнинг ҳаётийлигини вақтида баҳолаш. АҚШнинг “The Boston Consulting Group” нуфузли халқаро ташкилотининг ҳам тажрибаси жалб қилинган.\nБошқарув масалалари бўйича маслаҳат бериш билан шуғулланадиган мазкур халқаро компания McKinsey ва Bain&Company компаниялари қатори дунёдаги “кучли учлик”ка киради. Эллик давлатда 90дан ортиқ офисларига эга бу компания ҳодимларининг сони қарийб 17 минг кишини ташкил қилади. Стратегия ва умумий бошқарув масалалари бўйича ихтисослашган мазкур компания 1963 йилдан буён дунё иқтисодиётнинг турли соҳаларида компанияларга маслаҳат бериб келади, нефть ва газ соҳаси шулар жумласидан.\nХусусан, “The Boston Consulting Group” билан биргаликда ишлаш табиий, моддий, молиявий ва бошқа ресурстлардан самарали фойдаланишга, умидсиз лойиҳаларни бошлаш ва амалга оширишга тўсқинлик қилишга қаратилган. Бу нефть ва газ саноатининг рақобатдошлигини ошириш ва сармояларни жалб қилишни кенгайтиришга ишлайди.\nМазкур ҳамкорлик олдида катта ва қизиқарли вазифалартурибди. Улар орасида истиқболли инвестицион лойиҳаларни излаш ва баҳолаш, Ўзбекистон Республикаси манфаатларини ҳимоя қилиш мақсадида сармоядорлар билан шартнома тузиш моделини ишлаб чиқиш, хорижий сармоядорлар манфаатларини ҳимоя қилиш мақсадида норматив-ҳуқуқий муҳитни ўзгартириш.\nШунингдек, жиддий вазифалар қаторидан муҳим йўналишлар концепцияларини ишлаб чиқиш ҳам ўрин олган, жумладан, 2030 йилга қадар нефть ва газ саноатининг трансферт ва тариф нархларини белгилаш, ҳамда соҳани бошқаришнинг амалдаги модели ва нефть-газ саноатини ривожлантириш.\nБу “Ўзбекнефтгаз” АЖнинг корпоратив бошқарувнинг янги, истиқболли ва замонавий моделини яратиш ва халқаро кредит рейтингини олиш учун ҳозирги кунда амалга ошираётган биргина лойиҳаси эмас.\nБарчасида аниқлик – бизнесдаги замонавий ёндашув қоидаларидан бири. Ва бу “Ўзбекнефтгаз” АЖнинг яна бир шериги билан ҳамкорлиги асосида ётибди – АҚШнинг DeGolyer & MacNaughton(D&M) нефть соҳасида маслаҳат компанияси.\nБунда ҳамкорни ташлаш D&M нинг тегишли тажрибага эга бўлгани ва Ўзбекистон худудидаги углеводород конлари бўйича кенг маълумотга эга эканлиги асос бўлган.\nАйни пайтда “Ўзбекнефтгаз” АЖ ва D&M компанияси мутахассислари зарур геологик, геофизик, иқтисодий ва бошқа маълумотларни тўплаш бўйича иш олиб бормоқда. Ишнинг якуний натижаси дунёдаги энг кенг тарқалган углеводородлар ва унинг конларини ҳисоблаш, таснифлаш ва бошқариш тизимига мувофиқ, нефть ва газ конларини эса PetroleumResources ManagementSystem тизимига мувофиқ ҳисоблаш имконини беради.\nМамлакатнинг замонавий нефть ва газ саноати яна нима билан ажралиб туриши зарур? Албатта, юқори технологиялар. Чуқур қайта ишлаш жараёнида ўша табий газ юқори қўшимча қийматга эга маҳсулотга айланади. Бу шуни англатадики, қайта тикланмайдиган ва вақт ўтиб янада қимматлашадиган хом ашёнинг истеъмоли камайтирилса, нафақат соҳа балки бутун мамлакат кўпроқ фойда олади.\nБугун Ўзбекистон замонавий юқри технологияли ишлаб чиқаришни ишга туширишга тайёргарлик жараёнида. Шундай қилиб, Қашқадарёда Шўртан ГКМ метани асосида синтетик суюқ ёқилғини ишлаб чиқариш учун завод қурилмоқда. GTL ёки газдан суюқлик технологиясига асосланган юқори технологияли заводларнинг дунё бўйлаб сони жуда оз – Жанубий Африка, Малайзия ва Қатарда.\nЯнги маҳсулотлар юқори сифатли ва экологик тоза ёқилғига бўлган ички талабни қондириш ҳамда маҳаллий хош ашёдан тайёрланган стратегик маҳсулотлар билан бозорни таъминлаш имконини беради.\n2020 йилга қадар ишга турилиши мўлжалланган юқори технологияли ишлаб чиқариш углеводородларни чуқур қайта ишлаш даражасининг янги босқичга кўтарилишига имкон яратади. Завод йилига Евро-5стандартига жавоб берадиган 1,5 миллион тоннадан ортиқ юқори сифатли синтетик суюқ ёқилғини ишлаб чиқаради ва шу билан бирга нефть маҳсулотлари импортини бир ҳажмда сақлашни таъминлайди. Шундай қилиб, ҳам ишлаб чиқаришда, ҳам барча жараёнларни ташкил қилишда янгича фикрлаш усули Ўзбекистоннинг бугунги кундаги нефть ва газ соҳасини такомиллаштиришнинг асосидир.\nКорпоратив бошқарувга янгича ёндашувлар – ташкилот фаолиятини режалаштиришдаги хатарларни ҳам ҳисобга олиш ҳамдир. Шу мақсадда ҳозирда “Ўзбекнефтгаз” АЖ нефть ва газ саноати соҳасида фаолият олиб борувчи акциядорлик жамиятлари ва ташкилотларда хатарларни бошқаришнинг ягона тизимини жорий этиш устида иш олиб бормоқда. Бу ишлаб чиқариш ва иқтисодий соҳада юзага келиши мумкин бўлган ҳатарларни камайтириш ва олдини олиш бўйича ўз вақтида чоралар кўришга имкон беради.\nЮқорида санаб ўтилган лойиҳалар ва улар доирасида нефть ва газ соҳасида корпоратив бошқарув бўйича кунига олинаётган билим ва тажриба аллақачон аниқ қадамларда ўз аксини топмоқда.\nБу ерда асосий кўрсаткичлардан бири – маҳсулот тан нархининг пасайиши бўлиб, бугунги кунда унга ҳар бир давлатдаги ҳар қандай соҳанинг рентабеллиги боғлиқ.\n“Ўзбекнефтгаз” АЖ ишлаб чиқариш харажатларини камайтириш бўйича чора-тадбирларни мунтазам равишда қабул қилиб, сўнгги вақтда эса тан нархнинг йилига 7-10 фоизга пасайтирилишга эришилган, бу 270-340 миллиард сўмни ташкил этади. Бунга энергияни тежаш, хом ашё ва материалларнинг нархини оптималлаштириш, технологик ва бошқа йўқотишларни қисқартириш, меҳнат ресурсларини оптималлаштириш, бошқа ишлаб чиқариш харажатлари ва эксплуатация харажатларини камайтириш, маъмурий ва бошқарув кадрларига бўлган харажатларни камайтириш ҳамда қўшимча харажатларни камайтириш орқали эришилади. Фақатгина 2017 йилда ходимлар сонини оптималлаштириш учун чоралар кўрилиб, улар сони 20 фоизга камайтирилган, яъни 135,7 минг кишидан 109,1 минггача.\nСаноат, шунингдек, оғир юкдан халос бўлади ва барча уринишларни асосий мақсадга эришишга йўналтиради – нефть ва газ соҳаси самарадорлиги. Хусусан, “Ўзбекнефтгаз” АЖ компанияга қарашли ихтисосли бўлмаган активларни савдога қўйди. Кўпгина ҳолларда бу тайёр бизнес объектлари бўлиб, уларнинг сони 240 ортиқ, ва улар очиқ савдолар орқали тадбиркорларга бозор нархида сотилади. Бундан ташқари, 26та объект маҳаллий бошқарув органларига қолдиқ қийматда берилади.\nДавлат ва хусусий сектор ҳамкорлигини ривожлантириш ҳам корпоратив бошқарувни модернизация қилишда муҳим қадамдир. Хусусан, газ тақсимлаш корхоналарига хусусий сектор сармояларини жалб этиш учун шароит яратиш имкониятлари кўриб чиқилаётган бўлиб, бунда давлат ва хусусий сектор ҳамкорлиги шартномасини тузиш орқали эришиш кўзланмоқда. Шунингдек, ишлаб турган ёқилғи қуйиш шаҳобчалари базасида автомобиллар учун газ ва нефть маҳсулотларининг чакана савдоси билан шуғулланадиган алоҳида компанияни ташкил қилиш масаласи муҳокама қилинмоқда. Ушбу қадамлар саноат соҳасидаги соғлом рақобатни ривожлантиришга қаратилган бўлиб, истеъмолчиларга кўрсатилаётган хизматлар сифатини яхшилашга қаратилган.\nҚўшимча қилиш керак, “Ўзбекнефтгаз” АЖ учун корпоратив бошқарувнинг самарали механизмлари, халқаро рейтинг баҳолари ва сармоялар миқдорини ошириш ўз-ўзидан муҳим бўлиб қолмаган. Улар бутун Ўзбекистон иқтисодиётининг ўсиши ва барқарорлиги учун нефть ва газ саноати самарадорлигини оширишга, ва бунда мамлакатимиз ҳар бир фуқаросининг турмуш даражасини оширишга ёрдам беради. Шуни ҳам қайд этиш зарур, “Ўзбекнефтгаз” АЖ республикадаги энг йирик солиқ тўловичлардандир. Маълумки, солиқ – бу янги болалар боғчалари, яхши йўллар ва сифатли тиббий хизмат. 2017 йилда “Ўзбекнефтгаз” АЖ корхоналари бюджетга ва давлат мақсадли жамғармаларига 9 триллион 790,5 миллиард сўм миқдорида солиқлар ва бошқа маблағлар ўтказган.\n2018 йилнинг 9 ойи мобайнида компания 10 триллион 126,8 миллиард сўм миқдорида солиқ тўлаган, бу ўтган йилнинг шу даврига нисбатан 3 триллион 555,8 миллиард сўм, яъни 54 фоизгақўпроқ дегани.\nБугунги кунда нефть ва газ соҳасида амалга оширилаётган ислоҳотлар жараёни, авваламбор, соҳа рентабеллигини оширишга қаратилган,бу эса ўз ўрнида Ўзбекистон аҳолиси ва иқтисодиётининг барқарор таъминотига ишлайди.\n“Ўзбекнефтгаз” АЖ фаолияти ижтимой йўналтирилганлиги намоён қилувчи биргина омил – биринчи августдан бошлаб Ўзбекистон бўйлаб аҳоли учун суюртирилган углеводород газининг ягона қиймати белгиланди – бир килограмм учун 800 сўм.\nКомпания учун эса газ тан нархи деярли икки баробар қимматга айланмоқда. Бундан ташқари, газ баллонлардан фойдаланиш эса аҳолига текин. Газнинг ҳақиқий нархи савдо вақтида аниқланади, газ бошқа харидорларга сотилиш жараёнида.\nБугунги кунда табиий газнинг умумий қиймати, геологик қидирувдан бошлаб газ тарқатиш тармоқлари орқали истеъмолчиларга етказиб беришга қадар, 1000 куб метр учун тахминан 610-615 минг сўмни ташкил қилади. Охирги сотиш нархи эса 1000 куб метр учун 289,74 сўм.\n“Ўзбекнефтгаз” АЖ таркибига кирувчи “Ўзтрансгаз” АЖ газ таъминотининг худудий бўлинмалари, айтилганидек, маиший газ баллонларини аҳолига бир килограмм учун 800 сўм қийматда етказиб беради. Шу билан бирга, суюлтирилган газни ишлаб чиқариш харажатларини ҳисобга олган ҳолда, аҳолига вақтинчалик фойдаланиш учун бепул берилган газ баллонлари, ишлаб чиқарувчилардан истеъмолчилар уйига етказиб бериш нархини ҳисобга олиб, суюлтирилган газни сотиш катта зарар келтиради.\nШунингдек, респуликанинг ёқилғи қуйиш шаҳобчаларида суюлтирилган газнинг ўртача нархи бир литр учун 3000дан 3800 сўмгача (ёки бир килограмм учун 5,7 минг сўмдан 7,2 минг сўмгача). Яъни, белгиланган нархларга нисбатан фарқ 7-9 маротаба.\nКенг кўламли ижтимоий сармоялар туфайли “Ўзбекнефтгаз” АЖ камида сўнгги икки йил давомида фойда кўрмай ишлаб келмоқда, бу, албатта, саноатнинг барқарор ишлашига ҳисса қўша олмайди. Унинг фаолияти учун, шунингдек, янги конларни ишлаб чиқишни молиялаштириш, мавжуд объектларни модернизация қилиш ва кўплаб бошқа ишлар учун жидий сармояларни киритиш зарур. Хорижий сармоядорлар эса рентабеллик кўрсаткичларига муҳтож, яъни компаниянинг фойда олиш қобилияти. Бунда ислоҳотлар қўл келишни бошлайди.\nСоҳа даромадилигининг ўсишига олиб келувчи корпоратив бошқарувга янгича ёндашувлар “Ўзбекнефтгаз” АЖнинг ҳомийлик фаолиятини ривожлантиришига яна бир далда бўлади. Чунки, компания ўзининг фаол ҳомий эканлиги билан машҳур. Мисол учун, компания республикада спортни ривожлантириш учун қатор футбол клубларига молиявий кўмак кўрсатади, жумладан “Бунёдкор” ФК, “Бухоро” ФК, “Насаф” ФК, “Машъал” ФК, “Шўртан” ФК, “Нефтчи” ФК, ҳамда “Бунёдкор” стадиони бинолари ва иншоотларидан фойдаланиш Дирекциясига ҳам (стадион худудини ободонлаштириш учун).\n“Ўзбекнефтгаз” АЖ, шунингдек, Ўзбекистон Миллий Олимпия Қўмитасига ёзги Олимпия ва Паралимпия ўйинларида иштирок этишга тайёргарлик кўриш учун ҳомийлик қилади. Бундан ташқари, “Ўзбекнефтгаз” АЖ спорт федерацияларига ҳам молиявий кўмак кўрсатади: сузиш, таэквондо, теннис. Яна, Жисмоний тарбия ва спортни ривожлантириш жамғармасига, Алишер Навои номидаги Давлат Академик Катта Театрига. Компания турли халқаро ва миллий тадбирларга ҳомийлик қилади.


18 ноябрь, 2019, 13:22 5125\nШундай ажабтовур турнирлар ҳам бор.\nҲамюртимиз Мансурбек Толипов муайтайнинг профессионал йўналиши бўйича “MAS Fight” турнирида навбатдаги жангини ўтказиши борасида хабар берган эдик. Бугун, Камбоджа мамлакатида ташкил этилган, ушбу ажобтовур турнирда юртдошимиз мезбон Синжага қарши рингга кўтарилди ва дуранг натижага эришди.MAS Fight” нинг ушбу турнири янги ташкил этилган бўлиб, ғайритабиий тарзда ўтказилади. Яъни, бир раунд бўлади холос. Ушбу ягона раунд 9 дақиқа давом этади. Энг қизиғи эса, 9 дақиқа мобайнида нокаутга учратган тарздагина ғалаба қозонишингиз мумкин.Қолган ҳар қандай ҳолатда ҳам дуранг қайд этилади.\nМаълумот учун, Мансурбек муайтайнинг профессионал йўналишида 60 та жанг ўтказган, уларнинг 50 тасида ғалаба қозонган бўлса, 10 бора мағлубиятга учраган. Фаолияти мобайнида профи йўналишда жаҳон ва Осиё чемпионлигини қўлга киритган.


11:51 / 22.03.2017\nФранция собиқ иқтисодиёт вазири Эммануэль Макрон мамлакат президентлиги учун ўтказилган илк телебаҳслардан сўнг номзодлар орасида етакчилик қилмоқда. Elabe компанияси ўтказган тадқиқот натижаси шундан далолат қилмоқда, деб хабар қилади Рейтер агентлиги.\nДебатлар душанба 20 март куни TF1 телеканалида бўлиб ўтган. Унда олий давлат лавозимига даъвогар 11 номзоддан сайловолди сўровларининг 5 нафар етакчиси иштирок этган. Булар ўнг кайфиятдаги "Миллий фронт" етакчиси Марин Ле Пен, "Олға" партияси раҳбари, социал-либерал Эммануэль Макрон, ўнг марказчи "Республикачилар" партияси номзоди Франсуа Фийон, праймеризлар ғолиби "Социалистик партия" вакили Бенуа Амон ва ўта сўл кайфиятдаги "Бўйсунмаган Франция" асосчиси Жан-Люк Меланшонлар иштирок этган.\nТелебаҳслардан сўнг ўтказилган тадқиқот натижаларига кўра, Макрон етакчилик қилмоқда. У биринчи турда "Миллий фронт" етакчиси Марин Ле Пенни 1,5 фоизлик (26 - 24,5) фарқ билан ортда қолдирган. Иккинчи турда Макрон Ле Пенни 64га 46 фоиз фарқ билан ортда қолдириши мумкинлиги тахмин қилинмоқда.\nФранция президентлиги учун сайловлар икки турда, 23 апрель ва 7 май куни бўлиб ўтади.


Новости Узбекистана > Версия для печати > Истанбулдаги теракт қурбонлари сони 41 нафарга етди, шундан 13 нафари хорижлик\nГлавная > Жахонда > Истанбулдаги теракт қурбонлари сони 41 нафарга етди, шундан 13 нафари хорижлик\nИстанбулдаги теракт қурбонлари сони 41 нафарга етди, шундан 13 нафари хорижлик\nИстанбул шаҳридаги Отатурк номидаги халқаро аэропортда юз берган теракт оқибатида қурбон бўлганлар сони 41 нафарни ташкил қилмоқда. Шундан 13 нафари хорижлик. Бу ҳақда Истанбул губернатори маъмуриятида хабар қилинган.\n"41 кишининг ўлими тасдиқланди. Улардан 13 нафари хорижлик. 37 кишининг шахси аниқланди. Яна 4 кишининг шахсини аниқлаш бўйича иш олиб борилмоқда. Жароҳатланганлар сони 239 киши, 109 киши шифохонадан чиқарилган. Қолганларга тиббий ёрдам кўрсатилади", дейилган хабарда.\nТуркиядаги нашрларда теракт қурбонига айланган хорижликларнинг 5 нафари саудиялик, 2 нафари ироқлик экани айтилган. Шунингдек, қурбонлар орасида Ўзбекистон, Украина, Эрон, Иордания, ХХР ва Тунис фуқаролари бор.


чет эллик инвесторлар ҳуқуқларининг кафолатлари вауларни ҳимоя қилиш бўйича комплекс чораларни шакллантириш;\nчет эллик инвесторлар вачет элинвестицияларининг айрим тоифалари учун қўшимча кафолатлар бериш шарт-шароитларини вауларни ҳимоя қилиш чораларини белгилаш.\nЧет эллик инвесторлар ҳуқуқларининг кафолатларини бериш ва уларни ҳимоя қилиш чораларини амалга ошириш билан боғлиқ муносабатлар ушбу Қонун, «Чет эл инвестициялари тўғрисида"ги Ўзбекистон Республикаси Қонуни ва бошқа қонун ҳужжатлари билан тартибга солинади.\nчет эллик инвесторга тўланадиган дивидендлар тарзида олинадиган даромадлар бўйича фойда солиғимиқдорининг (ставкасининг) кўпайтирилиши;\nчет эллик инвесторнинг Ўзбекистон Республикаси ҳудудидан ташқарига ўтказиладиган даромадини (фойдасини) ўз мамлакатига қайтариш тартиб-таомилини мураккаблаштирувчи ёки уларнинг миқдорини камайтирувчи қўшимча талабларнинг жорий этилиши, бундан чет элинвестициялари иштирокидаги корхонанинг тўловга қобилиятсизлиги вабанкротлиги ёки кредит берувчиларнинг ҳуқуқларини ҳимоя қилиш, чет эллик инвестор— жисмоний шахс содир этган жиноят ёки маъмурий ҳуқуқбузарлик ҳолларида ёхуд суд ёки ҳакамликнинг ҳалқилув қарорига мувофиқ маблағларни ўз мамлакатига қайтаришни тўхтатиб туришнинг бошқазарурати бўлганда ваколатли давлат органи томонидан чет эллик инвесторнинг маблағларини қонун ҳужжатларини камситмайдиган тарзда қўллаш шароитида ўз мамлакатига қайтаришни тўхтатиб туриш ҳоллари мустасно;\nинвестициялашни амалга ошириш ҳажмларига нисбатан миқдорий чеклашларнинг ваинвестициялар миқдори бўйича бошқақўшимча талабларнинг, шужумладан чет элинвестициялари иштирокидаги корхоналарда чет элинвестицияларининг энг кам миқдорини кўпайтириш тарзида, жорий этилиши;\nчет эллик инвесторларнинг— жисмоний шахсларнинг визаларини расмийлаштириш ваузайтириш борасида қўшимча тартиб-таомилларнинг, шунингдек чет элинвестицияларини амалга ошириш бўйича бошқақўшимча талабларнинг жорий этилиши.\nУшбу модданинг тўртинчи вабешинчи қисмлари қоидаларини қўллаш тартиби Ўзбекистон Республикаси Вазирлар Маҳкамаси томонидан белгиланади.\nбарқарор иқтисодий ўсишни, мамлакат иқтисодиётида илғортузилмавий ўзгаришлар рўй беришини таъминловчи устувор тармоқларга инвестициялар киритилаётганда;\nреспубликанинг экспорт имконияти мустаҳкамланиши вакенгайишини, республика жаҳонхўжалик алоқаларига интеграциялашувини таъминловчи устувор лойиҳаларга инвестициялар киритилаётганда;\nамалга оширилиши хом ашё ваматериалларни қайта ишлашга, истеъмол товарлари ишлаб чиқариш вахизматлар кўрсатишга, аҳолини ишбилан таъминлашга қаратилган кичик тадбиркорлик соҳасидаги лойиҳаларга инвестициялар киритилаётганда берилиши мумкин.\nРеквизицияларни амалга ошириш шартлари Ўзбекистон Республикасидаги чет эл инвестициялари ва чет эллик инвесторларнинг бошқа активлари давлат мулкига айлантирилмайди. Чет эл инвестициялари ва чет эллик инвесторларнинг бошқа активлари реквизиция қилинмайди, табиий офатлар, фалокатлар, эпидемиялар, эпизоотия ҳоллари бундан мустасно.\nкўрсатилган ҳоллардан келиб чиқувчи вазифаларни ҳалэтиш учун зарур бўлган инвестициялар ёки бошқаактивларнинг энг кам миқдори чекланадиган; камситилмайдиган асосда вақонун ҳужжатларида белгиланган тартибда амалга ошириладиган;\nетказилган зарарга монанд равишда товон тўланадиган реквизиция бўйича, талабларга риоя этилган ҳолда, Ўзбекистон Республикаси Вазирлар Маҳкамаси томонидан қабул қилинади.\nДавлат кўрсатиб ўтилган товон тўловлари ўз вақтида амалга оширилишига кафил бўлади.\nреквизиция қилинадиган инвестициялар вабошқаактивлар баҳоси;\nреквизицияни амалга ошириш пайтида давлат бошқарув органлари вадавлат ҳокимияти маҳаллий органлари риоя қилган тартиб юзасидан баҳслашишга ҳақли.\nЎзбекистон Республикаси ҳудудида, шунингдек ундан ташқарида ҳарқандай валютада, ҳарқандай банкда ҳисобварақлар очиш, улардан фойдаланиш вауларни тасарруф этиш;\nчет элвалютасида ссудалар олиш вауни қайтариш. Чет элинвестициялари иштирокидаги корхоналарнинг ҳисобварақларидаги маблағлардан фойдаланишни чеклаш ёхуд маблағларни мажбурий олиш давлат бошқарув органлари вадавлат ҳокимияти маҳаллий органлари томонидан фақатқонунда белгиланган тартибда амалга оширилиши мумкин.\nчет элинвестицияларини сақлаб туриш ёхуд кўпайтириш учун бошланғичвақўшимча суммаларни;\nчет элинвестицияларининг ҳаммасини ёки бир қисмини сотишдан келган тушумни;\nнизони ҳалқилиш, шужумладан суд ёки ҳакамликнинг ҳарқандай ҳалқилув қарори туфайли вужудга келувчи тўловларни;\nходимларга тўланадиган ишҳақини вабошқатўловларни;\nқонун ҳужжатларига мувофиқ бошқаманбалардан олинган маблағларни.\nЧет эллик инвесторлар ўзларининг манфаатларига бирон-бир тарзда дахл қилувчи қонун ҳужжатлари, шу жумладан идоравий норматив ҳужжатлар, шунингдек суднинг ҳал қилув қарорларидан эркин фойдалана олишлари, Ўзбекистон Республикаси қонун ҳужжатларида бевосита назарда тутилган ҳолларда эса — бундай ҳужжатлар эълон қилиниши шарт.\nҳимоя қилиш чоралари тўғрисида"ги Ўзбекистон Республикаси\n1. «Чет эллик инвесторлар ҳуқуқларининг кафолатлари ва уларни ҳимоя қилиш чоралари тўғрисида"ги Ўзбекистон Республикаси Қонуни матбуотда эълон қилинган кундан эътиборан амалга киритилсин.\n2. Ўзбекистон Республикаси Вазирлар Маҳкамаси ҳукумат қарорларини «Чет эллик инвесторлар ҳуқуқларининг кафолатлари ва уларни ҳимоя қилиш чоралари тўғрисида"ги Ўзбекистон Республикаси Қонунига мувофиқлаштирсин, вазирликлар ва идоралар мазкур қонунга зид бўлган ўз норматив ҳужжатларини қайта кўриб чиқишлари ва бекор қилишларини таъминласин.


Бир ҳафтада учинчи вазир коронавирус қурбонига айланди — Зимбабве - xabar.uz\nБир ҳафтада учинчи вазир коронавирус қурбонига...\n23.01.2021 15:58 0 1462\nЭлен Гварадзимбанинг дафн маросими.\nЖанубий Африкада жойлашган Зимбабве мамлакатининг тўрт нафар ҳукумат аъзоси коронавирус оқибатида вафот этди.\n«Расмий органлар Зимбабве транспорт ва инфратузилмани ривожлантириш вазири Жоэл Матиза жума, 22 январь куни COVID-19 оқибатида вафот этганини тасдиқлади», — дейилади «Синхуа» агентлиги хабарида.\nАйни пайтга келиб Зимбабведа коронавирусга чалинганлар сони 30,5 минг нафардан ошган. Расмий маълумотларга кўра, қурбонлар сони — 962 нафар, соғайганлар — 21 минг нафардан ортиқ.\nЗимбабве пандемия COVID-19


Черногориядаги ўрмон ёнғинларига йўлдан адашиб қолган сайёҳ сабаб бўлгани аниқланди\nЧерногория жанубида, Бар шаҳри яқинидаги ўрмонда кучли ёнғин давом этмоқда. Маълум қилинишича, ёнғин чиқишига ўрмонда адашиб қолган польшалик сайёҳ сабабчи бўлган. Бу ҳақда Бар ҳимоя хизмати бошлиғи Велизар Чаженович маълум қилди.\nУнинг айтишича, ёнғин ўчоғи Шушань қишлоғи яқинидаги шундай номдаги тепаликда бўлган. Сайёҳ адашиб қолиб, уни қутқарувчилар тезроқ пайқашлари мақсадида тепаликда олов ёққан.\nБироқ қуриган ўт ва кучли шамол сигнал оловини табиий фожиага айлантирган. Черногория ҳукумати ёнғинни бостиришда қўшни Хорватиядан ёрдам сўрашига тўғри келган. Ёнғинни ўчиришда мамлакат ички ишлар вазирлигининг вертолётлари қатнашади.\nСайёҳнинг тақдири ҳақида ҳеч нарса маълум эмас. Чаженовичнинг таъкидлашича, вазият жуда жиддийлигича қолмоқда.\nсайёҳ Черногория ўрмон ёнғинлари


Назарбоев: Қозоғистон демократияга эҳтиёткорлик билан бориши лозим\n13:39 / 28.08.2015\nҚозоғистон президенти Нурсултон Назарбоевнинг фикрича, мамлакатнинг демократия сари боришида диний вазиятни инобатга олган ҳолда эҳтиёт бўлиш керак.\n“Бизга Ғарб давлатларида ҳукм сураётган демократия сари тезроқ етиб бориш лозимлигини айтиб келишмоқда. Биз буни жуда яхши тушунамиз. Демократия инсоният тараққиётининг умумий йўлидир, аммо биз ҳар доим Осиё жамияти эканимизни, Ғарбдан фарқ қиладиган одатларимиз борлигини инобатга оламиз.\nБизнинг диний ва маданий қарашларимиз бошқачароқ. Шу боис биз бу йўлда эҳтиёткор бўлишимиз лозим”, - унинг сўзларини келтиради Nur.kz ресурси.\nШунингдек, Назарбоев “Конституция: бирлик, барқарорлик, фаровонлик” мавзуидаги илмий-амалий анжумандаги чиқишида мамлакат аҳолисини конституция қабул қилинганининг 20 йиллиги муносабати билан табриклади.


Некузда 1 кун «Вагон»даги назорат маскани харобага айланган масжид…фото 6-03-2019, 10:50 | Zamin.uz\n10:50 / 06.03.2019\nНекузда 1 кун: «Вагон»даги назорат маскани, харобага айланган масжид…(фото)\nҚашқадарё вилояти Косон туманидаги «Некуз» қишлоғида буюк шоир, Ўзбекистонб қаҳрамони Абдулла Орипов таваллуд топган. Шоирнинг болалиги шу ҳудудда жойлашган тоғлар бағрида ўтган.\nНекуз ўз бағрида Абдулла Ориповдек ўткир қалам соҳибларини камол топтиргани кўпчиликка маълум. Ҳаттоки қишлоқда туғилиб ўсган ёшлар бугунги кунда катта-катта корхоналарда иш фаолиятини олиб боради.\nАммо масаланинг бошқа томони бор…\nЯъни қишлоқда сўнгги 10 йил ичида бунёдкорлик ишлари амалга оширилмаган. Натижада ҳудуд анчайин хароба ҳолга келиб қолган.\nНекузга киришда эътиборингизни дастлаб Жамаотчилик назорат маскани тортади. Бу маскан бошқа жамоатчилик назотат масканларидан фарқ қилади.\nЯгона фарқи маскан «Вагон»да жойлашган. Қишлоқлик масъуллар бор имкониятдан фойдаланиб «инновация» киритишган.\nЎзбекистонда вагонда жойлашган Жамоатчилик назорат масканлари деярли учрамаса ҳам керак. Учраса ҳам бу маскан «Некуз» қишлоғида «қад ростлаган».\n- Жиноятчиликнинг олдини олиш мақсадида вақтинчалик «вагон»дан фойдаланиб туришга мажбурмиз,-дейди маҳалла профилактика инспектори Мурод Тўхлиев.\nЧунки бизда жамоатчилик назорат маскани ҳали қурилиб, фойдаланишга топширилмаган.\nҚишлоқда 1998 йилда қурилган, айни пайтда фойдаланишда бўлмаган масжиднинг ҳолати кишини таажжубга солади.\n- Бу масжид аҳоли томонидан ҳашар йўли билан қурилган, - дейди маҳалла фуқароларидан бири Ҳабибулла Эшматов. Аммо ҳеч қанча ишламай ёпилиб кетган. Ҳозирда фуқаролар масжидни ўғрихона деб аташади. Чунки қишлоғимизда ўғрилик содир этилса, кўпинча ўғрилар шу ердан топилган.\n- «Некуз» фуқароларнинг ўзини-ўзи бошқариш органининг биноси ҳам анчагина таъмирталаб ҳолга келиб қолган, - дейди маҳалла раиси Дилшод Ярқулов. Аслида бу бино маҳалла ҳисобида (балансида) эмас. Фуқаронинг фойдаланишда бўлмаган уйида жойлашган. Бу масала бўйича биз туман маҳалла кенгашига ҳам ҳокимликка ҳам мурожаат этганмиз. Бироқ ҳали аниқ жавоб олмадик.\nНекузнинг йўлларида автомобилда ҳаракатланиш кишида бир қанча ноқулайликларни юзага келтиради.\nТасаввур қилинг бу йўлда ҳомиладор аёл шифохонага олиб кетилаяпти ёки ёши кекса кишининг тоби қочиб қолди. Уларга зудлик билан тиббий хизмат кўрсатилиши даркор. Акс ҳолда…\nКосонда муаммолар талайгина. Бу муаммоларга ечим топиш борасида мутасаддилар астойдил ҳаракат қилиши керак. Шундагина чекка – чекка қишлоқларда истиқомат қилаётган фуқароларнинг турмуш-тарзи яхшиланади.\nЮқоридаги мавзуга яна қайтамиз.\nO‘zbekiston qamoqxonalarida 2000 dan ziyod diniy va siyosiy mahbus bor — AQSH komissiyasi hisoboti\n16-10-2021, 10:42, Jamiyat\n16-10-2021, 11:11, Jamiyat\nBulbul xonishi va «to‘ti falsafasi»\n16-10-2021, 12:39, Jamiyat\nKuz mavsumida immunitetni mustahkamlashga yordam beradigan 9 mahsulot\n16-10-2021, 13:48, Hayot tarzi\nJiddiy yo‘qotish: Jahon chempionati oldidan 4 nafar kubalik bokschilar safdan chiqdi\n16-10-2021, 10:51, Sport\nЯнгиликлар » Ўзбекистон » Некузда 1 кун: «Вагон»даги назорат маскани, харобага айланган масжид…(фото)\n19 oktabr kuni kuzatiladigan ob-havo ma’lumoti e’lon qilindi\n16 oktabr kuni qanday ob-havo kutilayotgani ma’lum qilindi\nO‘zbekiston prezidenti saylovida muddatidan oldin ovoz berish boshlandi\n15 oktabr kuni O‘zbekistonda kutilayotgan ob-havo ma’lumoti\n14 oktabr kunduzi kutilayotgan ob-havo ma’lumoti


ЎФА кечаги ўйинларда ишлаган ҳакамларнинг қарорларига муносабат билдирди\n7 май, 01:12\nЎзбекистон Суперлигасининг 7-туридан ўрин олган учрашувлардаги айрим вазиятларга ЎзФҲМ мутахассислари изоҳ беришди.\nХусусан, “Навбаҳор” — “Бунёдкор” жамоалари ўртасидаги баҳснинг 39-дақиқасида мезбонлар футболчиси рақиб жарима майдончасига кириб келганда тўпга биринчи бўлди ва ҳимоячи уни аввал чап оёғи билан олд томондан, сўнг ўнг оёғи билан рақиб тиззасининг ортига контакт содир қилди. Ушбу вазиятда ҳакам 11 метрлик белгини кўрсатди. Мутахассислар фикрига кўра бу қарор тўғри бўлди.\nМазкур ўйиннинг 75-дақиқасида ҳаводан келган тўп “Бунёдкор” футболчисининг аввал елкасига, сўнг қўлига тегиб майдонни тарк этди. Тезкор динамикада бош ҳакам учун бу вазиятни кўриш мураккаб бўлгани сабаб, ҳолатни ВАР ҳакамлари кўриб чиқишди. Эҳтимолий пенальти учун ҳакам махсус мониторга таклиф қилинди. Вазиятни такрорий лавҳалар орқали кўрилгач, тўп аввал футболчининг елкасига, кейин эса қўлига теккани, қўл табиий ҳолатида эмаслиги сабаб пеналти белгилашга қарор қилди. Мутахассислар фикрига кўра ҳакам қарори тўғри бўлди.\nУчрашувнинг 90+3 — дақиқасида “Бунёдкор” вакиллари бурчакдан тўпни ўйинга киритган вақтда жарима майдончаси ичида футболчилар йиқилди. Ҳакам бу вазиятда ҳимоячи ва ҳужумчи бир-бирини ушлаган деган қарорга келиб, ўйинни давом эттириш кераклигини кўрсатди. ВАР ҳакамлари ҳам ҳолатни кўриб чиққач бош ҳакам қарорини маъқулладилар. Мутахассислар фикрига кўра ушбу вазиятда ҳам ҳакамлар қарори тўғри бўлди.\nШунингдек, Тошкентда бўлиб ўтган “Сурхон” — “Қўқон-1912” жамоалари ўртасида кечган баҳснинг 82-дақиқасида қўқонлик футболчи рақиб жарима майдончаси ичида йиқилди. Ҳакам аввалига 11 метрлик нуқтани кўрсатди, бироқ ёрдамчи ҳакам уни ёнига чақириб, ҳолатни ўзи кўрган нуқтадан тушунтирди ва пенальтини бекор қилишни тавсия қилди. Ёрдамчи ҳакам кўрсатмасига кўра белгиланган пенальти бекор қилинди.\nВазият мутахассислар томонидан такрорий лавҳаларда кўриб чиқилгач, “Сурхон” футболчиси тўпга ўйнагани ва унинг оёғига ҳужумчи келиб урилгани кўрилди. Мутахассислар фикрича, бош ҳакамнинг эгаллаган позицияси унчалик ҳам яхши бўлмагани учун унга бу вазият пеналтидек кўринган бўлиши мумкин. Бу вазиятда ёрдамчи ҳакамнинг тавсияси тўғри бўлган ва якуний қарор тўғри чиқарилган.\nЭслатма ўрнида шуни қайд этиш жоиз, учрашув давомида бош ҳакамнинг қарорига унинг ёрдамчилари ёки ВАР ҳакамлари ўзларининг тавсияларини бериш имкониятига эгалар.\nУ Ф А качон хакамларнинг ишини тугри бохалаган эди бунинг учин хакамларга яна иккита куз куйиш керак\nBosh xakam yeqinidiyu manag‘da turib kal qattan ko‘radi\nEshshedikini yebti o‘sha xakamlar yaqqol fenaliti


Президент таълим муассасалари агентлиги тизимидаги ихтисослаштирилган мактабларга ўқувчилар 5- ва 7-синфдан бошлаб, имтиҳон асосида қабул қилинади. Бундай мактаблардаги синфларда ўқувчилар сони 24тадан ошмайди. Болалар фақат ўз ҳудудидаги ихтисослашган мактабда ўқиши мумкин.\nҲукумат қарори билан Президент таълим муассасалари агентлиги тизимидаги ихтисослаштирилган мактаб-интернатлар ва ихтисослаштирилган мактаблар тўғрисидаги низом тасдиқланди. Бу ҳақда Адлия вазирлигининг “Ҳуқуқий ахборот” канали хабар бермоқда.\nНизомга мувофиқ, ихтисослаштирилган мактабларга қабул қилиш имтиҳонлар асосида амалга оширилади.\nЎқувчилар фақат ўз ҳудудидаги ихтисослаштирилган мактабларга қабул қилинади.\nТанловда қатнаниш учун қабул комиссиясига платформа орқали ҳужжатлар (туғилганлик гувоҳномаси, табел нусхаси, 3х4 расм, олимпиада ғолиблигини тасдиқловчи ҳужжат (бор бўлса) юборилади.\nКириш имтиҳонлари қуйидаги фанлардан тест шаклида ўтказилади:\nаниқ фанлар йўналишида: математика, физика, инглиз тили;\nтабиий фанлар йўналишида: биология, кимё, математика, инглиз тили.\nМактабларда таълим аниқ фанлар йўналиши бўйича 5-11 синфлар, табиий фанлар йўналиши бўйича 7-11 синфларда амалга оширилади.\nҲар бир синфда ўқувчилар 24 нафардан кўп бўлмайди.\nЭслатиб ўтамиз, Ўзбекистонда ихтисослаштирилган мактаблар Президент таълим муассасалари агентлигига ўтказилмоқда.\nЎтган ой имзоланган президент фармонига биноан, 2022 йил 1 сентябргача вазирлик, идора ва ташкилотлар тасарруфида бўлган таълим муассасалари негизида МТМА тизимига кирувчи 141 та ихтисослаштирилган мактаб ва 19 та ихтисослаштирилган мактаб-интернат ташкил этилади.\nПрезидент мактабига ўқишга кира олмаган 5-синф ўқувчилари янги ихтисослаштирилган мактабларга имтиҳонсиз қабул қилинади\nСўнгги қўнғироқдан сўнг. Битирувчилар касб танлашда нималарни ҳисобга олиши муҳим?\n09:12 / 25.05.2022\n07:50 / 25.05.2022\nФарғона вилояти ХТБ мактабда содир бўлган воқеага изоҳ берди


Истеъмолчининг маблағи носоз телефон сабабли кўкка совурилиши мумкин эди, агар ... - Ўзбекистон Республикаси Монополияга қарши курашиш қўмитаси\nИстеъмолчининг маблағи носоз телефон сабабли…\nҲудудий бошқарма томонидан, носоз телефон билан боғлиқ мурожаат кўриб чиқилди.\nМаълум бўлишича, фуқаро Урганч шаҳрида жойлашган савдо дўконидан қиймати 2 млн сўмдан ортиқ бўлган уяли телефон аппарати сотиб олади. Янги телефон харид қилганига қувониб улгурмасидан телефон носозлиги сезила бошлайди. Яъни, телефон ўз-ўзидан ўчиб қолишини кузатган харидор дарҳол савдо дўконига мурожаат қилади, аммо муаммоси ҳар хил баҳоналар билан ҳал этилмайди.\nШунда истеъмолчи Монополияга қарши курашиш қўмитаси Хоразм вилоят ҳудудий бошқармасига мурожаат қилди.\nҚўмита ходимларининг саъй-ҳаракатлари билан харидорга пул маблағлари тўлиқ қайтарилишига эришилди.\nЎзбекистон Республикаси “Истеъмолчиларнинг ҳуқуқларини ҳимоя қилиш тўғрисида”ги Қонунининг 13 ва 14-моддалари талаблари, шунингдек 18-моддасида белгиланган “Истеъмолчи мақбул сифатли ноозиқ-овқат товарини харид қилган кунидан эътиборан ўн кун ичида ушбу товар сотиб олинган жойдаги сотувчидан уни айни шундай товарга алмаштириб олишга бундай товар сотувда бўлмаса, пулини қайтариб олишга ҳақли”\nҲурматли истеъмолчилар юқоридаги каби муаммоларга дуч келаётган бўлсангиз, Монополияга қарши курашиш қўмитаси ва унинг ҳузуридаги Истеъмолчилар ҳуқуқларини ҳимоя қилиш агентлигига мурожаат этишингиз мумкинлигини эслатиб ўтамиз.


Хонтахта сиёсатчилар баҳси: чиройли авторақамлар савдоси керакми? | Fayzbog.uz\n29.09.2017 / Санжар Саид /\nЭшитдингизми, учта еттилик машина рақами нақд 81 млн сўмга сотилибди! Барча бекорчилар бир бўлиб эрмак қилишга арзийдиган мавзу экан. Келинглар, бугунги кўрсатувимизни шу мавзуга бағишлаймиз. Демак, ҳар доимгидек тўрт гуруҳга ажраламиз. Бир томон арзимас рақам учун шунча пул сарфлайдиганларни ёмонлаймиз, бу тарафдагилар эса давлат ғазнасига пулдорлар чўнтагидан тушаётган пулларни ёқлаймиз.\nУчинчи тарафдагилар “Донолар дунёни кузатурлар жим” клубининг фахрий аъзолари ҳисобланишади. Уларнинг борлигига эътибор берманг, борлигини билдиришмайди ҳам: фақат кузатиш ва муносабат билдирмаслик бобида тенгсиз мутахассислар ҳисобланишади. Кўпчилиги кўпни кўрганлардан. Уларнинг сукутида жуда кўп ҳикмат бор. Агар ҳаддингиздан ошадиган бўлсангиз, секингина шахсий почтангизга бу ҳақда шипшитиб, огоҳлантириб қўйишлари мумкин холос. Тўртинчи томондагилар эса таклиф қилинмаганлар.\nҚадрли дўстлар, бугунги баҳсимизга барча фанлар бўйича барча унвонларга эга хонтахта сиёсатчиларни таклиф этганмиз. Улар ҳар қандай мавзуда баҳс юритиш бўйича устаси фарангларнинг бир қанча авлодларига устозлик қилган таниқли беҳурмат шахслар ҳисобланади. Шунингдек, троллар, маскали-маскасизлар, питначилар, қулоқлар, томоқлар, чўп ўйнатувчилар, ҳамма-ҳамма кўрсатув ҳақида ўз фикрларини билдиришлари, жим ўтиришлари, уриш-жанжал келтириб чиқаришлари мумкин, бизга фарқи йўқ.\nЛекин бир гап. Сизлардан илтимос, бир-биримизни ҳурмат қилайлик, нима деётганимизга қулоқ тутайлик, ҳиссиётларга берилмасдан, сўкмасдан, асосли фикрларни, аниқ далилларни ўртага ташлайлик. Бировнинг устидан кулиш йўқ! Ҳар ким ўз фикрини айтиш ҳуқуқига эга, гарчи нотўғри бўлса ҳам. Фикрларни муҳокама қилайлик, фикр билдирганларни эмас. Ҳаммаси тушунарлими? Хуллас, бошладик!\nЭшмирза: Ахир арзимаган рақам учун шунча пул сарфлаш инсофданми? Бу пулни оддий ўқитувчи, оддий шифокор беш йил ишлаб ҳам тополмаслиги мумкин? Давлат қаерга қараяпти, фалон пулга рақам сотиб оладиганларни бир текшириш керак, балки ўғирлик қилиб топгандир, давлат, халқни пулини талон-тарож қилгандир, пора олгандир. Порталга ёзиш керак!\nТошмирза: Жа-а унчаликмас-э. Биринчидан, бу қонуний иш, ҳеч ким билиб туриб бошини кундага қўймайди. Тадбиркорлик қилиб топгандир. Топган пулини нимага сарфлаш унинг шахсий иши, ҳеч кимнинг аралашиш, ақл ўргатишга ҳаққи йўқ. Унинг устига шу пайтгача бунақа рақамлар ими-жимида кимларгадир пулланар, маблағ амалдорлар, ўртакашлар билан бўлиб олинарди. Шу пуллар ундан кўра давлат хазинасига тушгани яхши эмасми?\nНазармат: Нима ҳақда гаплашаётганингизни билмадиму, лекин эшитдингларми, Тошкентда битта машина номери саксон миллион сўмга сотилибди, ўн минг доллара! Бу пулга, биласиларми, мен нималар олардим…\nНозир: Барча ривожланган ва ривожланаётган мамлакатларда бу табиий ҳолат. Масалан, 2008 йилда Бирлашган Араб Амирликларида 1 рақамли автомобиль рақами 14,2 млн долларга сотилиб, Гиннеснинг Рекордлар китобига киритилган. 2012 йилда Австралияда “Facbk” кўринишидаги авторақам эса Тай Тран томонидан 1,2 млн долларга сотиб олинган. Рим Папаси Иоан Павел II га тегишли бўлган “VIP 1” авторақами Британияда Роман Абромович томонидан 500 минг долларга сотиб олинган. Бу каби мисолларни жуда кўплаб келтириш мумкин.\nР.Т: Қуроллар бор, кимга қурол керак?…\nКолумнист / Кулгухона 3 комментария\n«Соққа шилиш»нинг инновацион тури: «Ўзбекконцерт» бизга керакми?\nДўппи флешмобидан кейин\nБу ракамларли хайдовчилар кучада авторитет буса керакда деб уйлаганлар каттик адашади мени назаримда неча пулга олганини хам ёзиб куйиши керак . Аския килгани зурда. Шунча пулга 3 та кизни эрга берворса булади нима дедингиз , кули юка ночор одамга берса оиласи бутун умр дуо килса керак .Шундогам ГАИ курса вооо демайдику ёки чест барармиди, оддий мисол ижтимоий тармокларда хаста касал беморлар жуда пулга мухтож шуларга сарфласа Халк куриб воооо дейиши мумкин хам савоб булади.\n29.09.2017 в 16:15\njuda zurku bu. pulni qonuniy davlatga o’tqazishku bu. eplagan qaddini ursin.\nМРО ходимларига пора эвазига ракам олгандан кура, давлатимиз газнасига тушса нимаси емон. ракам эгасига келсак у пулини каерга ишлатиши узини шахсий иши. Балки у инсон эхсон хам килар. Ватандошлар биз бозор шароитида яшаетганимизни унутмайлик.


Qalampir.uz | Ўзбекистоннинг янги Бош прокурори ҳақида нималар биламиз?\nЎзбекистоннинг янги Бош прокурори ҳақида нималар биламиз?\nБу қизиқ\t20 Июнь 20:44 7039\nХабарингиз бор, 2018 йил 31 январдан бугунгача Ўзбекистон Республикаси Бош прокурори лавозимида фаолият юритиб келаётган Отабек Муродов лавозимидан озод этилиб, унинг ўрнига Ўзбекистон Республикаси Олий Мажлиси Сенати раиси бўлиб ишлаб келаётган Ниғматилла Йўлдошев тайинланди.\nҲўш, Ниғматилла Йўлдошев ким, у ҳақда нималар маълум? Оммавий ахборот воситаларида Йўлдошевга нисбатан илиқ фикрлар шаклланган. У Сенат раиси сифатидаги фаолиятини 2015 йил 22 январда бошлаган. Унинг раислиги вақтида Сенат фаолиятини ёритишда ОАВнинг ўрни ўсди.\nНиғматилла Йўлдошев долзарб масалаларни кўтариш ва уларга танқидий фикр билдиришда кўплаб раҳбарларга намуна бўлди, десак муболаға бўлмайди. Ўзбек тилининг мамлакатдаги аҳволи, коррупциянинг кўлами борасида билдирган фикрлари шулар жумласидан.\nШу ўринда Ниғматилла Йўлдошевнинг бугунгача босиб ўтган йўлига назар ташласак.\nНиғматилла Тўлқинович Йўлдошев 1962 йил 5 ноябрь куни Тошкентда туғилган.\nТошкент давлат университетининг юриспруденция факультетини тамомлаган.\n1987-1991 йилларда – Олмалиқ прокуратураси катта терговчиси;\n1991-1993 йилларда – Тошкент шаҳар Юнусобод тумани терговичиси;\n1993-1994 йилларда – Тошкент шаҳар прокуратураси катта терговчиси;\n1994-1999 йилларда – Ўзбекистон Бош прокуратурасида бошқарма бошлиғи;\n1999-2000 йилларда – Бош прокуратура Тергов бош бошқармаси бошлиғи;\n2000-2003 йилларда – Бош прокуратура Ички хавфсизликни таъминлаш инспекцияси бошлиғи;\n2003-2006 йилларда – Ўзбекистон Республикаси Президентининг ҳуқуқни муҳофаза қилувчи ва назорат идоралари фаолиятини мувофиқлаштириш бўйича Давлат маслаҳатчиси хизматининг прокуратура идоралари фаолияти масалалари бўйича етакчи инспектори;\n2006-2008 йилларда – Ўзбекистон Республикаси Бош прокуратураси ҳузуридаги Солиқ, валютага оид жиноятларга ва жиноий даромадларни легаллаштиришга қарши курашиш департаменти бошлиғи;\n2008-2011 йилларда – Ўзбекистон Республикаси Бош прокурорининг ўринбосари;\n2011-2015 йилларда – Ўзбекистон Республикаси адлия вазири;\n2015 йил 22 январдан 2019 йил 20 июнгача Сенат аъзоси, Сенат раиси;\nМаълумот учун, 2016 йил 2 сентябрда Ўзбекистон Республикасининг Биринчи Президенти Ислом Каримовнинг вафотидан кейин Конституцияга кўра, Олий Мажлис палаталарининг қарори билан Ўзбекистон Президенти вазифасини вақтинча бажарувчи этиб тайинланди. 8 сентябрь куни Президент ваколатларини бажариш масъулиятини вақтинчалик Бош вазир Шавкат Мирзиёевга топширишини эълон қилди.\n2019 йил 20 июнь куни Ўзбекистон Республикаси Президенти Шавкат Мирзиёев фармони билан Бош прокурор этиб тайинланди.\nСенат Бош вазир ўринбосарига парламент сўрови юбормоқчи Ниғматилла Йўлдошев ўзи ўқиган мактабга китоблар совға қилди Ниғматилла Йўлдошев Халқаро конференцияда Ўзбекистоннинг соф Ислом ва терроризм борасидаги позициясини ифода этди Ниғматилла Йўлдошев миллардлаб маблағнинг хорижга чиқиб кетиш йўлларини айтиб ўтди Сенат раиси ногиронларнинг сарсон қилиниши ва ҳужжатбозликни танқид қилди “Халқ прокуратураси” шакллантирилади\nҚачонгача “қора пиар” билан кун кўради? – Ботир Эргашев Отажоновнинг лицензияси олиниши ҳақида\n15 Октябрь 19:14 18638\nЖаҳонгир Отажановнинг лицензияси қайтариб берилди\n16 Октябрь 16:28 13119\nРоссияда 15 ёшли ўзбекистонлик қиз 2 йил давомида зўрлаб келинган\n15 Октябрь 12:54 11687\nХатоларимдан хулоса қилдим – Озода Нурсаидова билан эксклюзив видеоинтервью\n15 Октябрь 13:07 9620\n“Ўзбекконцерт”да навбатдан ташқари йиғилиш: Отажоновнинг лицензиясини тугатиш масаласи кўриляпти\n14 Октябрь 09:17 8856


ЖАЖЖИ ВЕЛОМАРАФОНЧИЛАР|Оҳангарон ҳаёти - Жизнь Ахангарана\n11-мактабнинг бошланғич синф ўқувчилари ўртасида “Веломарафон” спорт мусобақаси ўтказилди. Марафонни жисмоний тарбия фани ўқитувчиси Нафиса Мўминова ташкиллаштирди. Ушбу мусобақа ўқувчилардаги чидамлилик, чаққон-лик, эгилувчанлик каби жисмоний сифатларни ривожлантириш мақсадида ташкил этилди.\nҚолаверса, бундай спорт мусобақалари ўқувчилар ўртасида соғлом рақобатни шакллантириш, улардаги ўз кучига бўлган ишончни оширишга хизмат қилади. Танлов якунида 1-ўринни 3-“б”, 2-ўринни 4-синф ва 3-“а” синф, 3-ўринни 2-“а”, “б” синф веломарафончилари қўлга киритишди. Ғолиб жамоалар ҳомийлар томонидан рағбатлантирилди.\nбошланғич синф ўқитувчиси.


Банк ходимлари 50 минг банкнотани қўлда...\n22.10.2021 20:36 0 2424\nХитойнинг Шанхай шаҳрида миллионер банкка бориб, ҳисобидаги пулни олган ва банк ходимларини 50 минг купюрани қўлда санашга мажбур қилган. Бу ҳақда Daily Mirror хабар бермоқда.\nХитойнинг Weibo ижтимоий тармоғида Sunwear тахаллуси билан танилган бой хизмат кўрсатишнинг ёмонлигидан шикоят қилган. Шу боис у ўз жамғармасини бир банкдан бошқасига ўтказишга қарор қилган. У иккита банк ходимидан керакли суммани тайёрлашни ва ҳамма купюрани қўлда санашни сўради. Улар бунинг учун ўзиям икки соат вақт сарфлашган.\nБанк вакилларининг сўзларига кўра, давлатманд одам бинога ҳимоя ниқобисиз кирган. Ундан ниқоб тақишни сўраганда жаҳли чиқиб кетган. Уларнинг қўшимча қилишича, эҳтимол, шунинг учун у пулни олишга қарор қилган ва ишчиларни беш миллион иенани (қарийб 470 миллион сўм) санаб чиқишга мажбурлаган.\nКетишидан олдин миллионер қолган пулларини олиш учун ҳали яна қайтиб келишини айтган.\nХитой банк миллионер


Берлиндаги тартибсизликлар оқибатида 123 полициячи жароҳат олди\n22:05 / 10.07.2016\nГермания пойтахти Берлинда 9 июль кечки пайт бўлиб ўтган сўл мафкура тарафдорлари намойиши тунги соатларда тартибсизликларга айланиб кетди ва полиция билан тўқнашувлар билан якунланди. 10 июлда ҳуқуқ-тартибот муассасаларида маълум қилинганидек, оқибатда 123 нафар полициячи жароҳат олган.\n1,5 минг киши иштирок этган намойишнинг ўтказилишига шаҳар маъмуриятининг Ригаер-штрассе кўчасидаги бир нечта қаровсиз уйлардан аҳолининг мажбурий кўчирилиши режаси сабаб бўлди.\nУшбу ҳолат юзасидан келишилган намойиш ўтгандан кейин, юзлаб сўл радикаллар Фридрихсхайн ва Кройцберг туманларида полиция билан тўқнашган. Тўқнашувлар эрталабгача давом этган. Полициячилар томон тошлар, шиша идишлар ва пиротехника улоқтирилган. Камида 4 та автомобиль ёқиб юборилган.\nТартибсизликларнинг 86 нафар иштирокчиси қўлга олинди. "Берлинда охирги 5 йил ичида юз берган намойишлардан буниси энг тажовузкор ва зўравон кўринишга эга бўлди", дейилди полицияда.\nТартибни Берлин ва бошқа федерал ерлардан келган 1,8 минг полициячи таъминлаганди.


Тамоксифен – medu.uz – Дорилар ҳақида маълумотлар ўзбек тилида\nHome Йўриқномалар Тамоксифен\nПрепаратнинг савдо номи: Тамоксифен\nТаъсир этувчи модда (ХПН): тамоксифен цитрати\nфаол модда: 30,4 мг тамоксифен цитратини сақлайди, бу 20 мг тамоксифенга эквивалентдир;\nёрдамчи моддалар: лактоза моногидрати, натрий крахмал гликоляти, повидон (коллидон 25), микрокристалл целлюлоза, магний стеарати, титан диоксиди, гипромеллоза, макрогол 4000.\nТаърифи: думалоқ, икки томонлама қавариқ, бир томонида бўлиниш чизиғи бўлган, бир хил оқ рангли таблеткалар.\nФармакотерапевтик гуруҳи: Ўсмаларга қарши ва иммуномодулловчи воситалар. Эндокрин даволашда қўлланиладиган гормонал антагонистлар ва ўзаро боғланган антиэстроген воситалар, тамоксифен.\nАТХ коди: L02BA01.\nТамоксифен эстрогенларни мазкур гормоннинг цитоплазматик рецепторлари билан боғланишини рақобат асосида ингибиция қилади ва шу тарзда эстроген-сезувчан тўқималарда ҳужайраларнинг бўлинишини секинлаштиради. Масалан кўкрак безининг метастатик ракида ўсма тўқимасида эстрогенга рецепторлар мавжуд бўлган ҳолда 50-60% ҳолларда, айниқса юмшоқ тўқималарда ёки суякларда метастазалар соҳасида тўлиқ ёки қисман ремиссия кузатилади. Ўсманинг, хусусан метастазаларнинг манфий гормон-рецептор статусида объектив ремиссия фақат тахминан 10% ҳолларда кузатилади. Эстроген-мусбат ўсмалари ёки аниқланмаган рецептор статусли ўсмалари бўлган аёлларда тамоксифен билан адъювант даволаш фонида рецидивларнинг сезиларли даражада кам сони ва 10 йиллик яшовчанликнинг анча юқори кўрсаткичлари кузатилган. Бунда 5 йиллик даволаш 1 йил ёки 2 йил давом этадиган даволашга нисбатан сезиларли даражада яхши таъсир кўрсатган. Мазкур афзаллик ёшга, менопаузанинг мавжудлигига, тамоксифен дозасига ва қўшимча кимё терапиясига боғлиқ бўлмайди. Менопаузадан кейинги даврдаги аёлларда тамоксифен умумий холестерин даражасини ва қонда ЛПНП даражаларини 10-20% га пасайишини таъминлайди. Бундан ташқари, препарат менопаузадан кейинги даврдаги аёлларда суякнинг минерал зичлиги сақланиб турилишини таъминлайди.\nCYP2D6 изоферментининг фаоллиги бўйича полиморфизм тамоксифен билан даволашда эришиладиган клиник таъсирдаги фарқни келтириб чиқариши мумкин. CYP2D6 бўйича секин метаболизм қилувчиларда даволаш самарасини пасайиши кузатилиши мумкин. CYP2D6 бўйича секин метаболизм қилувчиларни тамоксифен билан даволаш учун ушбу маълумотларнинг аҳамияти тўлиқ ўрганилмаган.\nМавжуд клиник маълумотлар CYP2D6 нофункционаллиги аллели бўйича гомозигот бўлган менопаузадан кейинги даврдаги пациентларда кўкрак бези ракини даволашда тамоксифеннинг даволаш самарасини пасайиши кузатилиши мумкин («Махсус кўрсатмалар» ва «Фармакокинетикаси» бўлимларига қаранг).\nПрепаратни 12 ой давомида суткада бир марта 20 мг дозада қабул қилган ва тадқиқот бошланишига қадар қиндан қон кетиши ҳақида хабар берган, Мак Кьюн–Олбрайт синдромили 2 ёшдан 10 ёшгача бўлган қиз болалар ўртасида ўтказилган назорат қилинмайдиган тадқиқотда уларнинг 62% да тадқиқотнинг дастлабки 6 ойи давомида ва 33% да бутун тадқиқот давомида қон кетишнинг йўқлиги қайд этилган. Бачадоннинг ўртача ҳажми 6 ойлик даволашдан кейин катталашиб борган ва бир йиллик тадқиқот якунига келиб икки марта ортган.\nУшбу маълумотлар тамоксифеннинг фармакодинамик хусусиятларига мос келишига қарамай, сабаб-оқибат боғлиқлиги аниқланмаган. Болаларда препаратни узоқ вақт давомида қўлланилиши хавфсизлиги ҳақидаги маълумотлар мавжуд эмас; тамоксифенни узоқ вақт давомида қўлланилишини ўсишга, жинсий жиҳатдан етилишга ва умумий ривожланишга таъсири ўрганилмаган.\nТамоксифен яхши сўрилади. Бир марталик доза ичга қабул қилинганидан кейин зардобда максимал концентрациясига 4–7 соат давомида эришилади.\nТамоксифеннинг 98% и қон плазмаси оқсиллари билан боғланади. Қон плазмасидан ярим чиқарилиши якуний даврининг ўртача қиймати – 7 сутка. Тамоксифен кўпроқ CYP3A4 изоферменти билан N-десметил-тамоксифенга қадар ва сўнгра CYP2D6 изоферменти билан бошқа фаол метаболити 4-гидрокси-N-десметил-тамоксифен (эндоксифен)га қадар метаболизмга учрайди.\nCYP2D6 изоферменти фаоллиги паст бўлган пациентларда эндоксифен концентрацияси CYP2D6 нормал фаолликда бўлган пациентларга нисбатан тахминан 75% га паст. CYP2D6 кучли ингибиторларини қабул қилиш эндоксифеннинг плазмадаги концентрациясини тахминан ўша даражада пасайишига имкон беради.\nN-десметил-тамоксифен ва бошқа метаболитлар дастлабки моддадаги каби деярли айнан шундай антиэстроген фаоллигига эга. Тамоксифен ва унинг метаболитлари жигар, ўпка, бош мия, меъда ости бези, тери ва суякларда тўпланади. Яққол ифодаланган ичак-жигар рециркуляцияси оқибатида тамоксифен узоқ вақт давомида даволашда зардобда тўпланади. Ҳар куни 20–40 мг доза қабул қилинганида мувозанат ҳолатига камида 4 ҳафтадан сўнг эришилади.\nАсосан метаболитлар кўринишида нажас массалари билан чиқарилади.\nПрепаратни 12 ойгача суткада бир марта 20 мг дозада қабул қилган, Мак Кьюн–Олбрайт синдромили 2 ёшдан 10 ёшгача бўлган қиз болаларда ёшга боғлиқ бўлган ҳолда катталарга нисбатан ёш иштирокчиларда экспозицияни то 50% га қадар клиренсни пасайиши кузатилган.\nКўкрак бези раки юзасидан ўтказилган дастлабки даволашдан кейин адъювант даволашда.\nКўкрак безининг метастазали ракида қўлланилади.\nКўпчилик ҳолларда тамоксифеннинг суткалик дозаси 20 мг дан 40 мг гача чегарасида бўлади.\nОдатда тамоксифенни 20 мг ли дозаси етарлича самарадор бўлади. Ичга қабул қилинади.\nТаблеткалар овқатланиш вақтида бутунлигича, етарли миқдордаги сув (масалан бир стакан сув) билан ичилади.\nПрепарат билан даволаш одатда узоқ муддатли бўлади ва тажрибали онколог назорати остида ўтказилиши керак.\nМусбат гормон-рецептор статусли эрта босқичдаги кўкрак бези ракини адъювант даволашда тавсия этиладиган даволаш давомийлиги камида 5 йилни ташкил этади. Тамоксифен билан даволашнинг оптимал давомийлиги ҳали ўрганилмоқда. Тамоксифенни болаларда қўллаш мумкин эмас.\nНожўя таъсирлар тамоксифенни фармакологик таъсир механизмидан (масалан, қуйилишлар, қиндан қон кетишлар, қиндан ажралмалар, генитал қичишиш, шикастланган соҳада оғриқ) келиб чиқиши ҳам, умумий тусда (масалан, меъда-ичак йўллари томонидан дори таъсирини кўтара олмаслик, бош оғриғи, онгни хиралашиши, суюқликни ушланиб қолиши ва алопеция) бўлиши ҳам мумкин.\nНожўя таъсирлар ривожланиши тез-тезлиги бўйича қуйидагича таснифланган: жуда тез-тез (≥ 1/10), тез-тез (≥1/100 ва <1/10), тез-тез эмас (≥1/1,000 ва <1/100), кам ҳолларда (≥1/10 000 ва <1/1 000), жуда кам ҳолларда (<1/10 000), тез-тезлиги аниқланмаган (мавжуд маълумотларга кўра тез-тезлигини аниқлаш мумкин эмас).\nТез-тез: транзитор анемия.\nТез-тез эмас: лейкопения, транзитор тромбоцитопения (одатда 80000 дан 90000/мкл гача, ва гоҳида ундан кам кўрсаткичлар билан).\nКам ҳолларда: агранулоцитоз, нейтропения.\nЖуда кам ҳолларда: оғир нейтропения, панцитопения.\nТез-тез: онгни хиралашиши, бош оғриғи, сенсор бузилишлари (шу жумладан парестезия ва дисгевзия).\nТез-тез: катаракта натижасида кўришни бузилиши (фақат қисман қайтувчан), мугуз пардасини хиралашиши (кам ҳолларда) ва (ёки) ретинопатиялар. Катаракта ривожланиши хавфи тамоксифен билан даволаш давомийлиги билан ошиб боради.\nКам ҳолларда: кўриш нервининг нейропатияси, кўриш нервининг неврити (унча кўп бўлмаган ҳолларда кўрлик ривожланган).\nТез-тез эмас: интерстициал пневмонит.\nЖуда тез-тез: кўнгил айниши.\nТез-тез: қусиш, диарея, қабзият.\nЖуда тез-тез: тери тошмаси (шу жумладан кўп шаклли эритема, Стивенс–Джонсон синдроми, буллёз пемфигоиди ҳақидаги кам учрайдиган хабарлар).\nТез-тез: алопеция, юқори сезувчанлик реакциялари, шу жумладан ангионевротик шиш ҳақидаги кам учрайдиган хабарлар.\nКам ҳолларда: тери васкулити.\nЖуда кам ҳолларда: тери қизил югуриги.\nСклет-мушаклар ва бириктирувчи тўқималар томонидан бузилишлар\nТез-тез: суяк метастазалари бўлган пациентларда, айниқса даволашни бошланишида гиперкальциемия.\nЖуда тез-тез: суюқликнинг ушланиб қолиниши.\nТез-тез: қон зардобида триглицеридлар даражасини ошиши.\nЖуда кам ҳолларда: оғир гипертриглицеридемия, гоҳида панкреатит билан бирга.\nТез-тез: ишемик цереброваскуляр бузилишлар, оёқларда томир тортишишлари, тромбоэмболик бузилишлар, шу жумладан чуқур веналарнинг тромбози, микротомир тромбози ва ўпка томирлари эмболияси. Кимё терапияси билан бирга қўлланганида тромбоэмболик бузилишлар хавфи ошади.\nТез-тез эмас: инсульт.\nУмумий бузилишлар ва юборилиш жойларидаги бузилишлар\nЖуда тез-тез: тамоксифенни антиэстроген таъсири билан қисман боғлиқ қуйилишлар, чарчоқ.\nКам ҳолларда: даволаш курси бошланишида тамоксифен билан даволашга жавобан суякларда ва шикастланган тўқима соҳасида оғриқ.\nТез-тез: жигар ферментлари даражасини ўзгариши, жигарда ёғ дистрофияси.\nТез-тез эмас: жигар циррози.\nЖуда кам ҳолларда: холестаз, гепатит, сариқлик, гепатоцеллюляр некроз, гепатоцеллюляр шикастланишлар, оғир жигар етишмовчилиги. Жигарнинг айрим оғирроқ шикастланишлари ҳоллари ўлим билан якун топган.\nЖинсий органлар ва кўкрак бези томонидан бузилишлар\nЖуда тез-тез: қиндан ажралмалар, пременопаузадаги аёлларда ҳайз циклининг то ҳайз сўндирилишигача бўлган бузилиши, қиндан қон кетишлар.\nТез-тез: вульва қичишиши, бачадон миомасини катталашиши, пролифератив эндометриал ўзгаришлар (эндометрияда янги ўсмалар, эндометрияда гиперплазия ва полиплар ҳамда кам ҳолда эндометриоз).\nТез-тез эмас: эндометрия раки.\nЗамонавий маълумотлар тамоксифен билан даволаш давомийлиги узайиб бориши билан эндометрия раки ривожланиши хавфи тамоксифенни қабул қилмаётган аёлларга нисбатан 2–4 марта ошиши ҳақида далолат беради.\nКам ҳолларда: тухумдон кисталари, бачадон саркомаси (асосан хавфли аралаш мюллер ўсмалари), вагинал полиплар.\nТуғма, оилавий ва ирсий бузилишлар\nКам ҳолларда: кечки тери порфирияси.\nПрепаратнинг таъсир этувчи моддасига ёки ҳар қандай ёрдамчи моддаларига маълум юқори сезувчанлик.\nБолалар ва ўсмирлар.\nТамоксифен билан даволаш вақтида гормонал препаратларни ва хусусан эстрогенни сақлайдиган препаратларни (масалан орал контрацептивларни) қўллашга йўл қўйилмайди, чунки препаратлар самарадорлигини ўзаро кучсизлантирилиши юз бериши мумкин.\nТамоксифен ва летрозол ароматазаси ингибиторини биргаликда қўлланилганида охиргисининг плазма концентрациялари 37% га пасайган. Адъювант даволаш сифатида тамоксифенни ароматаза ингибитори билан комбинацияда қўллашда тамоксифен билан монотерапияга таққосланганда самарадорлик ошиши аниқланмаган.\nТамоксифен билан даволаш фонида антиагрегант препаратларини қўллаш мумкин эмас, чунки бу эҳтимол қилинган тромбоцитопеник фазасида қон кетиши ривожланиши хавфини ошириши мумкин.\nТамоксифенни кумарин қатори антикоагулянтлари билан бир вақтда қўлланилиши қон ивиши кўрсаткичларининг ўзгаришини (протромбин вақти узайишини) келтириб чиқариши мумкин. Шу сабабли бундай препаратларни биргаликда қўлланилганида қон ивиши кўрсаткичларини (айниқса даволашни бошланишида) синчковлик билан назорат қилиш зарур.\nТамоксифен билан даволаш фонида тромбоэмболик ҳолатлар, шу жумладан чуқур веналар тромбози ва ўпка томирларининг тромбоэмболияси юз беришининг тез-тезлиги ошиши ҳақида маълумотлар мавжуд. Ушбу ҳолатларни юз бериш тез-тезлиги кимё терапияси бирга қўлланилиши фонида ошади.\nТамоксифен ва унинг асосий метаболитлари Р450 цитохроми тизими оксидазаларининг кучли ингибиторлари ҳисобланади. Тамоксифенни ушбу изоферментлар билан фаоллаштириладиган бошқа цитотоксик препаратлар (масалан, циклофосфамид) метаболизмига ва чиқарилишига таъсири аниқланмаган.\nМаълумки, одам организмида тамоксифен метаболизмининг асосий йўли CYP3A4 изоферменти билан катализация қилинадиган деметиллашдир. Адабиётларда кўрсатилган маълумотларга кўра, CYP3A4 индукторлари (масалан, рифампицин) билан фармакокинетик ўзаро таъсир қон плазмасида тамоксифен даражасини пасайтиради. Мазкур кузатувнинг клиник аҳамияти ноаниқ.\nАдабиётларда CYP2D6 ингибиторлари билан фармакокинетик ўзаро таъсир натижасида эндоксифенни (тамоксифеннинг энг фаол метаболитларидан бирини) плазма концентрацияси 65–75% га пасайиши ҳақидаги маълумотлар келтирилган. Бир қатор тадқиқотлар давомида серотонинни қайта қамраб олувчи селектив ингибиторлари гуруҳидаги айрим антидепрессантлар (масалан, пароксетин) билан бир вақтда буюрилганида тамоксифен самарадорлигини пасайиши аниқланган. CYP2D6 кучли ингибиторлари (пароксетин, флуоксетин, хинидин, цинакалцетилибупропион каби) билан буюрилганида тамоксифен самарадорлигини пасайишини истисно қилиш мумкин эмаслиги туфайли, уларни биргаликда буюрилишидан имкон қадар тийилиш лозим («Махсус кўрсатмалар» ва «Фармакокинетикаси» бўлимларига қаранг).\nДориларнинг ўзаро таъсирига оид тадқиқотлар фақат катталар иштирокида ўтказилган.\nОғир тромбоцитопения, лейкопения ёки гиперкальциемияда хавф ва фойдани индивидуал баҳолаш, шунингдек тиббий назорат талаб қилинади.\nТамоксифен билан даволаш вақтида қон кўрсаткичларини (айниқса тромбоцитларни), жигар фаолиятини ва кальцийнинг зардобдаги даражасини мунтазам равишда текшириб бориш зарур. Шунингдек триглицеридлар даражасини назорат қилиш ҳам мақсадга мувофиқ.\nТамоксифен билан даволаш фонида эндометрия раки ва бачадон саркомаси (асосан хавфли аралаш мюллер ўсмалари) ривожланишининг юқори хавфи туфайли, менопаузадан кейинги даврда қиндан барча қон кетишлар, шунингдек пременопаузада номунтазам ҳайз қон кетишларининг келиб чиқиши табиатини аниқлаштириш талаб қилинади.\nАсосий ривожланиш механизми номаълум бўлиб, у тамоксифеннинг эстрогенга ўхшаш таъсири билан боғлиқ бўлиши мумкин.\nИлгари бачадони олиб ташланмаган пациентлар ҳар йили эндометрияда ўзгаришлар ривожланишига доир гинекология кўригидан ўтишлари керак. Ўсмали метастазалари бўлган пациентларда такрорий кўриклар даврини шифокор белгилайди.\nКўкрак бези раки юзасидан тамоксифенни қабул қилаётган пременопаузадаги аёлларда мазкур препарат ҳайзни сўндиришга қодир («Ножўя таъсирлари» бўлимига қаранг).\nТамоксифен билан даволашдан олдин офтальмологик текширувдан ўтказиш лозим. Агар тамоксифен билан даволаш вақтида кўришни бузилишлари (катаракта ва ретинопатия) юзага келса, дарҳол офтальмологик текширувдан ўтказиш зарур, чунки эрта босқичда аниқланган айрим бузилишлар даволаш тўхтатилганида бартараф бўлиши мумкин.\nКлиник тадқиқотларда тамоксифен билан даволаш фонида бошқа органларда (эндометриядан ва контралатерал кўкрак безидан ташқарида) локаллашган ҳолда бирламчи ўсмалар ривожланишининг алоҳида ҳоллари тўғрисида хабар берилган. Препаратни қўллаш билан сабаб боғланиши аниқланмаган, шу сабабли ушбу маълумотларнинг клиник аҳамияти аниқ эмас.\nКўкрак безини микрожарроҳлик йўли билан қайта тиклаш кейинга қолдирилганида тамоксифен тўқималарнинг кўчириб ўтказилган участкаларида микротомир асоратлари хавфини ошириши мумкин.\nCYP2D6 изоферменти бўйича секин метаболизм қилувчиларда тамоксифеннинг энг муҳим фаол метаболитларидан бири бўлган эндоксифеннинг анча паст плазма концентрациялари кузатилади («Фармакокинетикаси» бўлимига қаранг).\nCYP2D6 ингибиторларини бир вақтда буюрилиши эндоксифеннинг фаол метаболити концентрациясини пасайишига олиб келиши мумкин. Шу сабабли тамоксифен билан даволаш ўтказилаётганда CYP2D6 кучли ингибиторларини (какпароксетин, флуоксетин, хинидин, цинакалцетили бупропион каби ингибиторларни) бир вақтда буюрилишидан имкон қадар тийилиш лозим.\nТамоксифен допинг-тестларда мусбат натижаларни бериши мумкин. Тамоксифенни допинг препарат сифатида қўлланилганида саломатлик учун салбий таъсирни истисно қилиш, шунингдек оқибатларни олдиндан билиш мумкин эмас.\nБолаларга таъсири ҳақида «Фармакодинамикаси» бўлимига қаранг.\nПрепарат лактозани сақлайди. Галактоза таъсирини кўтара олмаслик, лактаз етишмовчилиги ёки глюкоза-галактозани мальабсорбцияси синдроми каби кам учрайдиган ирсий патологияли пациентлар мазкур препаратни қабул қилмасликлари керак.\nТамоксифенни ҳомиладорлик ва эмизиш даврида қўллаш тажрибаси етарли эмас. Аёллар томонидан тамоксифен қабул қилинганидан кейин ўз-ўзидан юз берадиган бола ташлашлар, туғма нуқсонлар ва ҳомилани нобуд бўлиши ҳақида кам сонли хабарлар олинганлигига қарамай сабаб боғлиқлиги тасдиқланмаган. Тамоксифенни ҳомиладорлик вақтида қўллаш мумкин эмас. Препаратни қўллаш бошланишидан олдин ҳомиладорлик мавжудлигини истисно қилиш зарур.\nТамоксифен билан даволаш вақтида аёллар ҳомиладор бўлишдан сақланиши лозим.\nАгар тамоксифен билан даволаш фонида ёки даволаш тугаганидан кейин икки ой давомида ҳомиладорлик юз берса, аёллар ҳомила учун хавф эҳтимоли борлиги ҳақида билишлари керак.\nТамоксифен билан даволаш вақтида ва даволаш тугаганидан кейин яна икки ой давомида аёллар ишончли ногормонал контрацепция усулларини қўллашлари керак («Дориларнинг ўзаро таъсири» бўлимига қаранг).\nТамоксифен суткада икки марта 20 мг дозада лактацияни сўндиради. Лактация ҳатто даволаш тўхтатилганидан кейин ҳам тикланмайди. Бундан ташқари, тамоксифен кўкрак сутига сингиб ўтиши номаълум. Шу сабабли лактация даврида тамоксифенни қўллаш мумкин эмас. Агар тамоксифенни қўллаш зарурати мавжуд бўлса, эмизишни тўхтатиш керак.\nПременопаузада бўлган аёлларда тамоксифен ҳайзни сўндириши мумкин.\nТаъсир қилиш эҳтимоли кам. Шунга қарамай, тамоксифен билан даволаш фонида чарчоқ, онгнинг хиралашуви ва кўришни бузилиши ҳақида хабар берилган. Бундай симптомлари бўлган пациентлар транспорт воситаларини бошқаришда ва механизмлар билан ишлашда эҳтиёткорликка риоя қилишлари керак.\nОдамда дозани ошириб юборилиши ҳақида жуда кам маълум. Суткада 160 мг/м2 ва ундан юқори дозалари қўлланилганида ЭКГ да ўзгаришлар (QT интервалини узайиши) кузатилган, суткада 300 мг/м2 дозаси қўлланилганида эса нейротоксиклик (тремор, гиперрефлексия, қадам ташлашнинг нобарқарорлиги ва бош айланиши) юзага келган.\nДозани ошириб юборилиши назарий жиҳатдан антиэстроген ножўя таъсирларнинг кучайишини келтириб чиқариши мумкин. Ҳайвонларда ўтказилган тадқиқотлар дозани оғир даражада (даволаш дозасига нисбатан 100-200 марта) ошириб юборилиши шунингдек эстроген таъсирларни келтириб чиқариши мумкинлигини кўрсатади. Махсус антидотлар мавжуд эмас, даволаш симптоматик бўлиши керак.\nПВХ/ПВДХ/алюминийли фольгадан тайёрланган блистерда 10 та таблетка жойланган. Картон қутида қўллаш бўйича йўриқнома билан бирга 3 блистер жойланади.


23.03.2017. Ўзбекистон Республикаси Ҳукумати билан Қозоғистон Республикаси Ҳукумати ўртасида халқаро автомобиль қатнови тўғрисида 2006 йил 20 мартда имзоланган Битимга ўзгартиш ва қўшимчалар киритиш тўғрисида\nЎзбекистон Республикаси Ҳукумати билан Қозоғистон Республикаси Ҳукумати ўртасида халқаро автомобиль қатнови тўғрисида 2006 йил 20 мартда имзоланган Битимга ўзгартиш ва қўшимчалар киритиш тўғрисида\n2017 йил 23 март, Остона\nМазкур Баённома Ўзбекистон Республикаси Президентининг 2017 йил 5 июндаги ПҚ-3034-сонли «Халқаро шартномани тасдиқлаш тўғрисида»ги қарори билан тасдиқланган.\n(Ўзбекистон Республикаси учун 2017 йил 17 ноябрдан кучга кирган)\nЎзбекистон Республикаси Ҳукумати билан Қозоғистон Республикаси Ҳукумати ўртасида халқаро автомобиль қатнови тўғрисида 2006 йил 20 мартда имзоланган Битимнинг (кейинги ўринларда — Битим) 15-моддаси 2-бандига, шунингдек Томонлар давлатлари ўртасида йўловчиларни автомобилда халқаро ташиш соҳасида ҳамкорликни ривожлантириш заруриятига амал қилган ҳолда,\nБитимга ҳамда Битимни қўллаш тўғрисида Ижро Баённомасига (кейинги ўринларда — Ижро Баённомаси) қуйидаги ўзгартиш ва қўшимчалар киритилсин:\n1. Битимнинг муқаддимаси қуйидаги таҳрирда баён этилсин:\n«Ўзбекистон Республикаси Ҳукумати ва Қозоғистон Республикаси Ҳукумати, кейинги ўринларда «Томонлар» деб аталувчилар,\nТомонлар давлатлари ўртасида йўловчи ва юкларни автомобилда халқаро ташиш соҳасида ҳамкорликни янада ривожлантириш заруриятига амал қилган ҳолда,\nТомонлар давлатлари ўртасида автомобилда йўловчи ва юкларни, шунингдек уларнинг ҳудудлари орқали транзит ташишларни енгиллаштиришга интилиб,\nмазкур масалаларни ўзаро ёрдам, ҳамкорлик ва ўзаро манфаатдорлик асосида тартибга солиш истагида,\nқуйидагилар тўғрисида келишиб олдилар:».\n2. Битимнинг 1-моддаси 1-банди қуйидаги таҳрирда баён этилсин:\n«1. Мазкур Битим қоидалари Томонлардан бирининг давлати ҳудудида рўйхатга олинган автотранспорт воситаларида амалга ошириладиган Ўзбекистон Республикаси билан Қозоғистон Республикаси ўртасида автомобилда йўловчи ва юкларни халқаро ташишлар, уларнинг ҳудудлари орқали транзит ташишлар, учинчи мамлакатлардан/га ташишларга қўлланилади.».\n3. Битимнинг 2-моддаси 1 ва 2-бандлари қуйидаги таҳрирда баён этилсин:\n«1. «Ташувчи» атамаси:\nТомонлардан бирининг давлати ҳудудида рўйхатга олинган, миллий қонунчиликка мувофиқ ҳақ эвазига ёки ўз ҳисобидан йўловчи ва юкларнинг халқаро ташишларини амалга ошириш ҳуқуқига эга бўлган жисмоний ёки юридик шахсни англатади.\n2. «Автотранспорт воситаси» атамаси:\nйўловчиларни ташишда — автобус, яъни йўловчиларни ташиш учун мўлжалланган ҳамда ҳайдовчи ўриндиғи билан бирга ҳисоблаганда камида 9 та ўриндиққа эга бўлган автотранспорт воситасини;\nюкларни ташишда — юк ташиш учун мўлжалланган автотранспорт воситаси, шу жумладан юк автомобили, тиркамали юк автомобили, шатакчи автомобиль ёки ярим тиркамали шатакчи автомобилни англатади.».\n4. Битимнинг 2-моддаси қуйидаги мазмундаги 7, 8 ва 9-бандлар билан тўлдирилсин:\n«7. «Йўловчиларни мунтазам ташишлар» атамаси:\nТомонлар давлатлари ваколатли органлари ўртасида олдиндан келишилган йўналишлар, жадвал, тарифлар, ташувчи йўловчиларни чиқарадиган ва туширадиган бекатлар бўйича амалга ошириладиган автобусда йўловчи ташувларини англатади.\n8. «Йўловчиларни номунтазам ташишлар» атамаси:\n«йўловчиларни мунтазам ташишлар» атамаси қамровига кирмайдиган йўловчиларни автобусда ташишларни англатади.\n9. «Транзит ташишлар» атамаси:\nТомонлардан бирининг давлати ҳудуди орқали йўловчилар ёки юкларни ташишни англатади, бунда жўнаш ва етиб бориш манзили мазкур давлат ҳудудидан ташқарида жойлашган бўлади.».\n5. Битим III бобининг номланиши қуйидаги таҳрирда баён этилсин:\n«III. Йўловчи ва юкларни ташиш».\n6. Битимнинг 4-моддасига қуйидаги мазмундаги 3-банд қўшилсин:\n«3. Томонлар давлатлари ваколатли органлари рухсатнома бланкаларини алмаштириш тартибини ўзаро келишиб оладилар. Мазкур бланкаларда рухсатномани берган ваколатли органнинг муҳри ва масъул шахсининг имзоси мавжуд бўлиши лозим.».\n7. Битим қуйидаги мазмундаги 5-1 ва 5-2-моддалар билан тўлдирилсин:\n1. Йўловчиларни мунтазам ташишлар Томонлар давлатлари ваколатли органлари ўртасидаги келишув бўйича ташкил этилади.\n2. Томонлар давлатлари ўртасида ёки уларнинг ҳудудлари орқали транзит тарзда йўловчиларни мунтазам ташишлар Томонлар давлатлари ваколатли органлари тарафидан йўналишнинг ўз давлати ҳудудидан ўтадиган қисмига бериладиган рухсатномалар асосида амалга оширилади. Рухсатномалар Томонлар давлатларининг ваколатли органлари келишган тартибда 5 йилгача бўлган муддатга берилади.\n3. Мунтазам ташишларни ташкил этиш тўғрисидаги таклифлар Томонлар давлатларининг ваколатли органлари томонидан бир-бирига берилади ва унда қуйидаги маълумотлар баён этилиши лозим:\nа) ташувчининг номи;\nб) етказиб бериш манзиллардаги автовокзаллар (автостанциялар) кўрсатилган қатнов йўналиши;\nв) ҳаракат жадвали ва тарифлар;\nг) ташишларни амалга оширишнинг мўлжалланган муддати ва мунтазамлиги;\nд) ташувчи йўловчиларни чиқарадиган ва туширадиган тўхташ бекатлари, шунингдек чегарадан ўтиш пунктлари;\nе) қўшма шартнома, башарти хизмат бир неча ташувчилар томонидан биргаликда кўрсатилаётган бўлса.\n4. Томонларнинг ваколатли органлари йўловчиларни мунтазам ташишларни ўз ҳудудлари орқали ташкил этиш тартибини (ёзма равишда) келишиб оладилар.\n1. Томонлар давлатлари ўртасида ёки уларнинг ҳудудлари орқали транзит тарзда йўловчиларни номунтазам ташишлар Томонлар давлатлари ваколатли органлари тарафидан бериладиган рухсатномалар асосида амалга оширилади, ушбу модданинг 2-бандида белгиланган ташишлар бундан мустасно.\n2. Ушбу модданинг 1-бандида кўрсатилган рухсатнома йўловчиларни номунтазам ташишлар учун қуйидаги ҳолларда талаб этилмайди:\nа) агар йўловчилар гуруҳи худди шу таркибда айни автобуснинг ўзида бутун йўналиш бўйлаб ташилаётган бўлса ва бунда:\nйўналиш автобус рўйхатдан ўтган Томон давлати ҳудудида бошланса ва тугаса, ёхуд;\nйўналиш автобус рўйхатдан ўтган Томон давлати ҳудудида бошланса ва бошқа Томон давлатининг ҳудудида тугаса, башарти автобус мазкур бошқа Томон давлатининг ҳудудидан бўш қайтса ёки;\nавтобус бошқа Томон давлати ҳудудига айнан шу ташувчи томонидан илгари олиб бориб қўйилган йўловчилар гуруҳини олиб кетиш мақсадида бўш кириб борса;\nб) носоз автобус бошқа автобус билан алмаштирилса.\n3. Мазкур модданинг 2-банди а) кичик бандида назарда тутилган ташувларни амалга оширишда, автобус ҳайдовчиси Томонлар давлатлари ваколатли органлари тарафидан келишилган шакл бўйича тузилган йўловчилар рўйхатига эга бўлиши лозим.\n4. Йўловчиларни ҳар бир номунтазам ташишга бир марта манзилга бориш ва қайтишни амалга ошириш ҳуқуқини берувчи алоҳида рухсатнома берилиши лозим.».\n8. Битимнинг 6-моддаси 1-банди қуйидаги таҳрирда баён этилсин:\n«1. Мазкур Битимга биноан талаб этилаётган рухсатномалар (4-модданинг 2-банди, 5-модданинг 1-банди, 5-1 — модданинг 2-банди, 5-2-модданинг 1-банди), шунингдек ташувларга оид бошқа ҳужжатлар мазкур Битимда кўрсатилган барча ташувлар давомида автотранспорт воситасида бўлиши керак ва Томонлар давлатлари ваколатли органлари вакилларининг талабига кўра текшириш учун тақдим этилиши лозим.».\n9. Битимнинг 8-моддаси қуйидаги таҳрирда баён этилсин:\n«1. Мазкур Битимда назарда тутилган ташувлар ўз давлатларининг миллий қонунчилигига мувофиқ йўловчи ва юкларни халқаро ташиш рухсат этилган ташувчилар томонидангина амалга оширилиши мумкин.\n2. Йўловчи ва юкларни халқаро ташишларни амалга оширадиган автотранспорт воситалари ўз давлатининг рўйхатга олиш ва фарқловчи белгиларига эга бўлишлари лозим.\nЮк автомобиллари ёки шатакчи автомобиллар Томонлар давлатларининг рўйхатга олиш ва фарқловчи белгиларига эга бўлгандагина, тиркамалар ва ярим тиркамалар бошқа давлатларнинг рўйхатга олиш ва фарқловчи белгиларига эга бўлишлари мумкин.\n3. Томонларнинг ташувчилари йўловчи ва юклар ташувлари амалга оширилаётган ҳудуд давлатининг ҳаракат қоидалари ва бошқа қонунларига риоя қилишлари лозим.».\n10. Битимнинг 9-моддаси қуйидаги таҳрирда баён этилсин:\nМазкур Битимга мувофиқ йўловчи ва юкларни ташиш автотранспорт воситалари эгаларининг учинчи шахсларга етказилган зарар учун фуқаролик жавобгарлигини мажбурий суғурталаш шарти билан амалга оширилади. Ташувчи ташувларни амалга ошираётган ҳар бир автотранспорт воситасини олдиндан суғурталаши лозим.».\n11. Битимнинг 12-моддасида:\n1-банднинг б) ва в) кичик бандлари қуйидаги таҳрирда баён этилсин:\n«б) йўловчи ва юкларни ташиш давомида фойдаланиш учун зарур бўлган миқдордаги мойлаш материаллари;\nв) йўловчи ва юкларни халқаро ташишни амалга ошираётган автотранспорт воситасини таъмирлаш учун мўлжалланган эҳтиёт қисмлар ва асбоб-ускуналар.».\n«2. Мазкур Битим доирасида йўловчи ва юкларни ташишни амалга ошираётган автотранспорт воситалари автотранспорт воситаларига эгалик қилиш ёки ундан фойдаланиш, бошқа Томон давлатининг автомобиль йўлларидан фойдаланиш ва уларни таъмирлаш билан боғлиқ йиғим ва тўловлардан ўзаро озод этилади, тўловли автомобиль йўллари, автомагистраллар, кўприклар ва тоннеллардан фойдаланиш учун йиғим ва тўловлар, башарти бундай йиғим ва тўловлар ушбу давлатнинг автотранспорт воситаларидан ундириладиган бўлса, бундан мустасно.».\n12. Ижро Баённомасининг 1-банди қуйидаги таҳрирда баён этилсин:\n«1. Битимнинг ваколатли органлари қуйидагилар ҳисобланади:\nЎзбекистон Республикаси томонидан:\nЎзбекистон автомобиль ва дарё транспорти агентлиги, Ўзбекистон Республикаси Ички ишлар вазирлиги, Давлат божхона қўмитаси ва Автомобиль йўллари давлат қўмитаси.\nҚозоғистон Республикаси томонидан:\nҚозоғистон Республикаси Инвестициялар ва ривожланиш бўйича вазирлиги.\nТомонлар давлатлари ваколатли органларининг расмий номланишларида ўзгаришлар бўлса, Томонлар зудлик билан бир-бирларини дипломатик каналлар орқали хабардор қиладилар.».\nМазкур Баённома унинг кучга кириши учун зарур бўлган давлат ички процедураларини Томонлар бажарганликлари тўғрисида охирги ёзма хабарнома олинган санадан бошлаб кучга киради.\nМазкур Баённома Битимнинг амал қилиш муддати тугаган санадан ўз кучини йўқотади.\nОстона шаҳрида 2017 йил 23 мартда икки нусхада, ҳар бири ўзбек, қозоқ ва рус тилларида тузилди, бунда барча матнлар тенг аутентикдир. Матнларда тафовут мавжуд бўлган тақдирда, Томонлар рус тилидаги матнга мурожаат қиладилар.


Швеция Сурия халқи учун 200 млн доллар миқдоридаги инсонпарварлик ёрдами ажратади\n16:43 / 17.12.2015\nШвеция ҳукумати кейинги 5 йил давомида Сурия аҳолиси учун инсонпарварлик ёрдами сифатида 1,7 млрд крона (200 млн доллар) миқдоридаги ёрдам маблағи ажратишга қарор қилди. Бу ҳақда мамлакатнинг халқаро муносабатларини ривожлантириш масалалари бўйича вазири Изабелла Лёвин маълум қилди. У ёрдам маблағлари БМТнинг махсус жамғармасига берилишини айтган.\n"Гап дунёда тинчликни таъминлаш чораси ҳақида кетмоқда", дея қайд этган вазир.\nУнинг аниқлик киритишича, бу маблағлар Суриядаги соғлиқни сақлаш ва таълим соҳаси учун сарфланиши режалаштирилган. Шунингдек, инсонпарварлик ёрдамининг бир қисми Ливан, Иордания ҳамда Туркия каби қўшни давлатлар ҳудудига қочиб ўтган сурияликлар учун йўналтирилади. У бу маблағ Суриянинг амалдаги президенти Башар Асад иштирокисиз сарфланишини таъкидлаган.\n"Биз Башар Асад режими билан ҳамкорлик қилмоқчи эмасмиз. Ёрдамлар БМТ, ЕИ ва фуқаролик ташкилотлари воситасида етказилади. Унутмаслик керакки, Сурияда одамлар қўрқинчли даражада ҳаёт кечиришмоқда. Мамлакатдаги 2 миллион бола мактабга бормайди, аҳолининг 60 фоизлик қисми ишсиз ҳисобланади. Биз таълим соҳасини ривожлантиришимиз керак, чунки болалар ва ёшлар келгусида жангчиларга айланмасликлари керак. Бу пуллар ҳудудда янги зиддиятлар юзага келмаслигида ёрдам беришини ният қилганмиз", дейди Лёвин.